Bukedde Online - Omukazi yeesowoddeyo okugula Newcastle: Yasooka kulamuza Liverpool ne bamulemesa\nSeya alese omukululo mu byobufuzi bwa Uganda\nEkiri mu lumbe lwa Sebaggala: Gavt. esasudde ssente z'eddwaaliro...\nEnsonga lwaki Sebaggala bamulwisizza ennaku 8 okumuziika\nOmukazi yeesowoddeyo okugula Newcastle: Yasooka kulamuza Liverpool ne bamulemesa\nAbatendesi Koeman ne Bilic bakeesa lukya ku mirimu\nPoliisi erwanira ntikko ya liigi\nOMUKAZI ensimbi gwe ziyitaba, yeesowoddeyo agule Newcastle eya Premier.\nOmukazi ono ye Amanda Staveley ng'ayagala kutuula ku mmeeza y'emu n'abasajja enjasabiggu era abagagga ffuge abaagula ttiimu za Premier okuli; Sheikh Mansoor nnannyini Man City, Roman Abramovic owa Chelsea n'abalala.\nOmukyala ono akubye obukadde bwa pawundi 300 ku mmeeza oluvannyuma lwa Mike Ashley okukisiinyaako, nti agenda kutunda Newcastle.\nNnakyala afungizza era omupiira Newcastle gwe yazannye Liverpool, yagwota buliro.\nWadde era waliwo abantu abalala abeesowoddeyo okugula Newcastle, Ashley nannanyini yo, yandiwalirizibwa okugiguza Amanda olw'ensimbi ennyingi z'agitaddeko.\nAshley, Newcastle yagigula mu 2007 ku bukadde bwa pawundi 134 ng'okugitunda obukadde bwa pawundi 300, aba akoze amagoba mayiritirivu. Omukazi ono y'ani? Nzaalwa y'e Bungereza ng'aweza emyaka 44.\nMukazi munnabizinensi nga ye nnanyini kkampuni ya PCP Capital Partner ekola nga kayungirizi mu kuyunga kkampuni etunda oba egula ebintu ebitali bimu.\nNg'akyasoma, yeenyigira mu byemizannyo naddala okudduka kyokka bwe yatuuka ku yunivasite, jjajja we n'afa eby'okusoma n'abivaako n'ategeeza nti; "Jjajja y'abadde ansomesa ebintu eby'enjawulo era k'afudde, sirina kirala kye njagala mu kusoma nga y'essaawa okutandika olugendo lwange olunanfuula omugagga bifeekeera." Wano we yatandikira okwenyigira mu bizinensi ez'enjawulo.\nAbantu baatandika okumumanya, bwe yayunga kkampuni y'Abalangira b'e Abu Dhabi ne Qatar abaagula egimu ku migabo gya Barclays Bank ku buwumbi bwa pawundi 7.3.\nDdiiru y'agenda okuggwa ng'omulangira Sheikh Mansour Bin Zayed Al Nahyan ataddemu obuwambi 3.5 olwo kkampuni ya nnakyala ono n'esasulwa obukadde obusoba mu 110 mu ngeri ya kaminsoni.\nYayingira atya mu mupiira? Staveley takoma ku kukutula ddiiru za bizinensi zokka, wabula n'ez'omupiira. Mu 2009, ng'ayita mu kkampuni ye eya PCP, yali mabega w'omugagga Sheikh Mansour mu kugula Man City okuva ku Thaksin Shinawatra eyali nnannyini yo.\nOmwaka oguwedde, yali yeesowoddeyo okugula Liverpool wabula Fenway Sports Group n'egoba ensimbi ze yali aleese ng'eyagala akawumbi ka pawundi kalamba. Amanda takoma mu mupiira gwokka, wabula ne mu muzannyo gw'embalaasi yasimbayo amakanda.\nSSENTE AZIGGYA WA?\nNg'avudde ku by'okusoma, yeewoola doola emitwalo 18 n'atandika ekirabo ky'emmere. Yagitembeeyanga akawungeezi mu bantu. Eno gye yafunira emikwano egyamuyunga ku kkampuni ez'amaanyi n'azigulamu emigabo.\nEmu ku kkampuni ze yagulamu emigabo kuliko eya Dot.com Enterprises. Ekyaddirira kugula migabo mu kkampuni y'amasimu eya EuroTelecom wabula ssente yali azeewoze n'alemwa okusasula era kkampuni n'egwa.\nYadda engulu n'agenda e Dubai okukola bizinensi. Yafuna abaamuyunga ku bagagga b'omu Abu Dhabi gye yakwataganira n'abagagga ab'olulyo olulangira. Ssente ze yafuna eyo, mwe yakola kkampuni ye eya PCP Capital Partners.\nEra abeera Dubai wadde ng'e London alinayo amaka abakyala abalala abalina ttiimu Si ye mukazi asoose okubeera nnannyini ttiimu.\nKatharina Liebherr enzaalwa y'e Switzeland alina emigabo ebitundu 20 ku 100 ku bwannyannyini Southampton.\nOmukazi omulala ali mu mupiira ye Karren Brady, amyuka ssentebe wa West Ham ate nga mu Scotland, Anna Budge yaliko nnannyini Hearts.\nEnglish versions from the 1914 translation by H. Rackham.\nAbatakisi babagoba mu ppaaka y'e Busega\nMuseveni ayanukudde ebbaluwa ya Sipiika Kadaga: 'Ndi musanyufu n'engeri abeenyigira mu ffujjo gye baakwatiddwaamu ab'ebyokwerinda'\nEkiri mu lumbe lwa Sebaggal...\nGavumenti esasudde obukadde 60, eddwaaliro lya IHK ze libadde libanja okujjanjaba Hajji Nasser Ntege Sebaggala...\nEnsonga lwaki Sebaggala bam...\nALHAJJ Nasser Ntege Sebaggala (Seya) afudde alese ekiragiro ekirambulula engeri gy’alina okuziikibwamu. “Tuli Basiraamu...\nSebaggala: Omusajja w'abaky...\nABAKYALA n’abaana ba Hajji Sebaggala bamuwaako obujulizi ng’abadde n’okwagala okwenjawulo. Abadde akisa ebyama...


Bukedde Online - Abazadde basabiddwa okukomya okukozesanga ebigambo ebisongovu mu maaso g'abaana\nBbulaaza Aganze akeesezza omuzadde amazina...\nAbalina ssente muve mu masappe muyambe abali...\nAdded 27th October 2018\nOMULABIRIZI eyawummula asabye bannayuganda okwetegereza abantu be batambula nabo mu nsi kuba abano balina ebigendererwa birala .\nOmulabirizi we Mukono eyawummula yasinzidde ku ssomero lya All Saints Junior School erisangibwa e Namataba Mukono ku Luguudo lwe Jinja ku mukolo gw’okusabira abayizi 85 abagenda okutuula ebigezo bya PLE saako n’okuteeka emikono ku bayizi 60 abaamalirizza emisomo.\nYagambye nti abantu abamu batambula n’abantu be batamaanyi bikolwa byabwe ekibaviriddeko okufuna ebizibu n’asaba buli muntu okutambuza obulamu nga yesigamye mu katonda .\n“Obulamu bwe nsi mulina kubutambuliza mu katonda okusobola okuwangula abantu bangi batambula n’abantu be batamanyi mu bintu ebyenjawulo ne bafundikira nga babakozesezza ensobi , mwe abayizi mugenda kukola ebigezo mulina okwesigama ku katonda ekirala ky’osiga ky’okungula eno y’essaawa okulaga abazadde bamwe n’abassomesa nti mubadde mussoma ” Omulabiri bwe yategeezezza\nGodfrey Banana nannyini ssomero yalabudde abazadde okukomya okuyingiza abayizi mu ntalo z’abakulu , yagasseeko nti abazadde abamu bwe bafuna obutakkaanya bayombera mu maaso ng’abaana baabwe kye yagambye nti ebiseera ebisinga kitaataaganya nnyo obwongo bw’abaana ne baviirako okwonooneka olw’ebigambo ebikozesebwa abazadde mu busungu nga bayomba.\nYagenze mu maaso n’asaba abazadde okukomya okusuulira amasomero abaana ne batafaayo kulondoola bye bakola , yagambye abamu olumala okusasula ebisale by’amassomero tebaddamu kulinya ku massomero ng’ebiseera ebimu kiviraako abayizi okwekubagiza ng’abatalina bazadde .\nSteven Matovu omukulu w’essomero y’alabudde abazadde obutalaga nnyo baana kwagala ne batuuka n’okubalekeera emikuttu gy'empuliziganya ne balabirako ebifaanyi eby’obuseegu ,yagambye kyaddibadde kirungi Ttiivi abazadde ne bagibeerako n’obuvunanyizibwa ku baana bye balina okulaba


Endagaano ya icpcn ekwaata ku bulamu bwa baana obuli mu buzibu bwokusannyizibwawo\nENDAGAANO YA ICPCN EKWAATA KU BULAMU BWA BAANA OBULI MU BUZIBU BWOKUSANNYIZIBWAWO .\nBuli mwaana yenna asuubirwa okukolwako nga ssekinomu, mu byobuwanggwa n’emyaaka egikwatagana n’endabiririra wamu n’obujjanjabi bwabantu abalina endwadde ezolukonvuba nga bwezogerwaako ekitongole kyebyobulamu ekyensi yonna(WHO). Ebyetaago byennyini ebya baana abavubuka wamu nabato bijja kukolwako wamu nokutegekerwa.\nEnzijjanjaba n’endabirira yabantu abalina endwadde ezolukonvuba, eri omwana namaka mwava, ejja kutanddika mu kiseera ng’omwana amaze okukeberebwa nakakkasibwa nti obulwadde abulina, agende mu maaso nga ajjanjabibwa mu kiseera ekyo bulwadde, okutuusa mu kufakwe wamu nemu lumbe. Ekigendererwa kyenkola eno kujja kuba kukendeeza ku kubonabona wamu nokutumbula omutiindo gw’obulamu.\nAbazadde bo mwana oba abakuza abannyiddwa be bajja okutwalibwa nga balina okumulabirira era bajja kutwalibwa nga balina obuvunanyizibwa mu kusalawo kubikwatagana no mwaana wabwe.\nBuli mwaana ajja kuweebwa omukisa mu kwenyigira mu bisalibwawo ebikwatagana n’endabirira ye okusinziira ku myaaka nentegeera ye.\nEnkola ennambulukufu ate nga yabwenkannya yejja okugobererwanga okukuuma empulizigannya wakati w’omwana wamu n’abazadde be ( oba omukuza). Abaana bonna bajja kuweebwa ekitiibwa bayisibwe kyenkannyi awatali kwawulamu wadde nga balina obulemu ku mibiri oba ku bwongo bwabwe.\nBuli mwaana wamu naabo abakyakula bajja kufuna omukisa okufuna ebyenjigiriza, era buli lwekinaberanga kisoboka anaweebwa omukisa okuzannya, okwetaba mu bintu ebimuyamba okuwumuza obulamu, okukolagana ne bato banne wamu nemikwano era nokukola ebyo byonna abaana abato abalala bye bafuna omukisa okukola.\nOmwaana nabo mu maka mwava bajja kuweebwanga omukisa gw’okulaba omusawo wa baana nga yakuguka mu mbeera (obulwadde) omwana oyo gyabeeramu bwekinabanga kisoboka era ajja kusigala nga alabirirwa omusawo wa baana oyo.\nOmwana nabomumaka ge ( abazadde oba amulabirira) bajja kufunirwa omukozi asobola okutukirirwa essawa yonna nga omulimu gwe kuziimba n’okukuuma enkola enesobola okuyamba abantu bano mu ngeri zonna nga byambibwako ebikozesebwa ebisobola okufunibwa mu kitundu mwebali.\nAmakka omwana mwabeera gajja kusigala nga mwalabirirwa okujjako nga embeera egaanyi. Okujjanjabira omwana wabweru wa maka gano, kijja kukolebwa mu kifo ekisanyusa abaana nga era kikolwamu abakozi abatendekeddwa mu ndabirira n’enzijjanjaba yabaana abalina obulwadde obwolukonvuba.\nBuli mwaana nabuli muntu owomumaka ago omwana mwava ne baganda be, banyina, bajja kufuna okubudabudibwa okuja mu buwangwa bwabwe, obujjanjabi, okuyambibwa mu ngeri ezenjawulo wamu nokulyowebwa emyoyo olwo kusobola okutukiriza ebyetago byabwe. Obuyambi mu kuddukirira mu byokuziika (singa anaaba afudde) bujja kubafunirwanga singa banabeeranga babwetaaga.


Bukedde Online - Taata wa Enanga atuuyanye ku by’ettaka\n‘Sasula obukadde 50 oba ogende e Luzira’...\nEnkuba y'amataba ebbomodde ekkubo entambula...\nOkunnyonnyola yakutandikidde mu Lungereza kyokka oluvannyuma n’asaba adde mu lulimi lwe. George Echonga ne mutabani we Fred Enanga kati be bannannyini mmayiro z’ettaka ennya eziri ku kyalo Oreta ekisangibwa mu ggombolola Akokoro mu disitulikiti y’e Apac.\nJjajja wa Fred Enanga ayitibwa Napthali Enanga ye yabaloopa mu kakiiko nga bwe baatwala ettaka lyabwe ery’ekika.\nEchonga yabadde mu kakiiko akabuuliriza ku nsonga z’ettaka.\nLooya w’akakiiko Ebert Byenkya bwe yamubuuzizza engeri gye yafunamu ettaka eryo yasoose kugamba nti si lya kika.\nYategeezezza nti taata we, omugenzi Enos Okabo talina muntu yenna gwe yaligulako wabula yava gye baali bamuzaala ku kyalo Arita n’asenga ku kyalo Oreta era okuva olwo mayiro z’ettaka nnya ne zifuuka zize.\nYasoose kwogera mu Lungereza nga buli ekimubuuzibwa akizzaamu maanyi naye akakiiko bwe kaawumuddemu, yakomyewo n’agamba ssentebe w’akakiiko omulamuzi Catherine Bamugemereire nti asazeewo eby’okwogera Olungereza abiveeko ayogere mu lulimi lwe oluzaaliranwa era n’akkirizibwa.\nObujulizi obwaleeteddwa mu kakiiko bulaga nti Echonga yali wa poliisi naye bwe yatandika okufiirwa abaana yaddangayo mu kyalo ng’aziika wa baganda be kubanga teyalina ttaka okutuusa bwe baamuwa aw’okuzimba.\nKigambibwa nti bwe yawummula ne yeefuga ettaka lyonna ng’agamba nti kitaawe yalimulekera era n’atandika okugobaganya abantu abaaliko ng’ayambibwako mutabani Fred Enanga.\nLooya Byenkya bwe yamubuuzizza oba ekyamwefuza ettaka ly’ekika lwa kutya kuswala kuddamu kufiirwa baana nga talina w’abaziika ng’ate musajja mukulu Echonga n’amuddamu nti eby’okuzimba mu kyalo yali yabirowoozaako nga tannatandika na kufiirwa.\nYakalambidde nti ettaka lyali lya kitaawe kubanga yalisengako mu 1941 nga kuliko nsolo za mu nsiko olwo n’abantu abalala naddala baganda be ne batandika okulisengako naye olw’okuba ye yalisookako lyafuuka lirye.\nAkakiiko kaamutegeezezza nti eky’okuba ng’ayogera mazima nti kitaawe ye yasenga ku ttaka tekitegeeza nti lyafuukirawo lirye kyokka Echonga yasigadde akyakalambidde nti ettaka lyabwe kubanga kati balina n’ekyapa.\nEkyewuunyisizza akakiiko, ye Echonga eyatandika okugoba ku by’okufuna ekyapa ku ttaka lino mu 1977 kyokka n’akifuna mu 2018.\nMutabani we Enanga naye yayitiddwa okuwa obujulizi ku ngeri gye baafunamu ettaka lino. We buzibidde ng’akakiiko kakyawuliriza ensonga z’ettaka lino.\nMusse mu nkola amateeka agatangira ab'ekika okufumbiriganwa


Bukedde Online - Abawagizi ba pulezidenti Museveni bakwatiridde ekkubo okumukulisa akalulu\nAbantu nga baaniriza Pulezidenti e Busega.\nAbawagizi ba pulezidenti Museveni wano mu Kampala bakwatiridde ku makubo okuva e Busega okumwaniriza nga bamukulisa okuwangula akalulu ke yaakawangula.\nEbibinja eby'enjawulo omuli ekisinde kya Yellow Power eky'abakunzi b'obuwagizi bwa pulezidenti Museveni mu Kampala n'emiriraano beeyiye Ku makubo okumulindirira.\nE Busega abawagizi ab'enjawulo okubadde aba takisi nga bakulembeddwaamu ssentebe waabwe Mustafa Mayambala n'abalala baamwaniriza mu kitiibwa n'ayimirira waggulu ku motoka n'abawuubirako nabeebaza obuwagizi.\nYeeyongeddeyo mu Ndeeba gy'asanze abantu abakungaanidde ku kkubo, ayimiriddeko ku ofiisi z'ekisinde kya Yellow Power ekimukungira abawagizi mu ggwanga, wabula tavudde mu mmotoka abawuubiddeko ng'ali mu ndabirwamu.\nSsentebe w'ekisinde kya Yellow Power, Gerald Kaboggoza akoze katemba bwe yisigamye ku mmotoka ya pulezidenti ne wataba amugambako ekicamudde ennyo abantu.\nKaboggoza agambye nti okutuula ku mmotoka ya pulezident libadde ssanyu era talikyerabira mu bulamu bwe bwonna. Abantu basiimye pulezident okuleeta emirembe nga n'omuntu wa bulijjo asobola okwebakako ku mmoyoka ye. Aba Yellow power baabadde baagala pulezident ayogereko gye bali ekitasobose.\nMuseveni agugumbudde Besigye, Tumukunde ne Mugisha Muntu\nMuzaata yayogedde ku ffujjo ly'abaserikale nga tannafa


Bukedde Online - Azaala omuwala eyattiddwa ne Kirumira atabuse omutwe: 'Ndabye n'omwana wange'\nAbazungu balumbye Gavumenti ku bya Bobi Wine\nYASOOSE kufuna kyebikiro n’alinnya takisi kipayoppayo okugenda ewaabwe e Gomba. Olwatuuse n’akung’aanya famire ye yonna n’ayita omukubi w’ebifaananyi ku kyalo n’abakuba ebifaananyi.\nResty Nalinnya Mbabazi eyabadde omusanyufu ebitagambika yategeezezza bazadde be nti azze kubalabako kuba abadde ‘abamiisinga’.\nWakati mu ssanyu, ate yeekyusizza n’abasiibula nti addayo mangu e Kampala okubaako by’amaliriza.\nAbazadde abaabadde mu ssanyu muwala waabwe okubakyalira mu ngeri y’ekibwatukira ng’alagaanyizza n’okusula baasobeddwamu bwe yeekyusizza.\nLuno lwabadde Lwakusatu akawungeezi n’asiibula n’adda e Kampala, abazadde bazzeemu kuwulira ababikira nti Nalinnya akubiddwa amasasi ku Lwomukaaga ekiro ze nnaku bbiri ng’abasiibudde.\nBwatyo Alozio Kaitale (66) bw’ajjukira ennaku ezaasembyeyo nga muwala we Resty Mbabazi Nalinnya (25) tannatemulwa e Bulenga bwe yabadde n’eyaliko DPC wa Buyende, ASP Muhammad Kirumira.”\nKati nkakasizza muwala wange yabadde azze kutusiibula. Kuba engeri gye yatukung’anyizza wakati mu ssanyu, n’ayita owa kkamera n’atukuba ekifaananyi n’ankolera n’ebintu ebirala, yabadde aleka bijjukizo n’okutusiibula mu butongole,” bwatyo taata bw’akakasa wakati mu kukaaba.\nTwamusanze ku kyalo Mpanga mu Gomba n’atubuulira engeri gy’atobye ne muwala we okuva mu buto okutuusa lwe yatemuddwa mu ntiisa.\nY’ABADDE AJJANJABA NNYINA EYALWALA\nMzee Kaitale yagambye nti mukyala we Frediana Kyalimpa (Maama w’omugenzi Mbabazi) okuva lwe yalwala omutwe muwala we abadde yamuteeka ku ddagala lya mitwalo 20 buli wiiki bbiri era nti abadde agenda atereeramu.\nSsente zino Nalinnya abadde azisobola kuba bizinensi ye eya mobile money ebadde ekola. Ayongerako nti okuva Mbabazi lwe yattiddwa, nnyina yeeyongedde okutabuka n’agaana okulya era nga kati asula ababuuza ekyasse omwana we.\n‘‘Nga ndabye n’omwana wange.” Beeralikirivu ekinaddirira kuba maama yatabuse. Nalinnya bwe yayawukana ne bba Mayambala, yasigala atoba n’abaana be ab’ekikazi era y’abadde abaweerera n’okubalabirira. Abaana kuliko omukulu Ssebasitian Kaweesi Saabwe (5) ne Angelina Nabumba(3).\nMBABAZI BY’AYISEEMU MU BULAMU\nMbabazi yazaalibwa mu 1993 e Mpanga mu ggombolola y’e Mpenja mu Gomba kyokka bwe yamaliriza P7 fiizi ne ziggwaawo n’ajja mu kibuga e Kampala okutandika obulamu.\nYatuukira wa mukulu we Gertrude Nakale mu Ndeeba n’afuna ogw’okutunda edduuka e Katwe.\nKu mulimu gye yafunira omusajja Benon Mayambala eyamuwasa n’amutwala mu makaage e Kinaawa. Obufumbo buno yazaalimu abaana babiri naye ne bafuna obutakkaanya ne bba ne baawukana.\nYaddayo ewa mukulu we eyali asengukidde e Makindye n’amuyambako okutunda edduuka lye. Bino byaliwo mu 2015. Obulamu bwali buzibu ng’anoonya kapito naye atandike okwekozesa naye nga ssente teziwera.\nOluvannyuma mukulu we omulala gw’addako Godfrey Ssekibuule yali yagenda ku kyeyo e Dubai n’atandika okumuweereza ku ssente.\nYamuweereza ssente n’atandikawo bizinensi ya mobile money e Bulenga. Bizinensi yatandika okufuna n’apangisaayo akayumba mw’asula ewa mukulu we e Makindye n’avaayo. Wano ku mulimu w’abadde akolera we yamanyiganira ne Afande Kirumira era we baamutemulidde e Bulenga.\nY’ABADDE ALABIRIRA FAMIRE MU KYALO\nTaata yagambye nti Nalinnya abadde akekkereza ku katono k’afuna n’aweereza mu kyalo ebintu ebibabeezaawo.\nEkyewuunyisa, ku mulundi guno bwe yabadde asiibula ate bye yabawadde byasusse ku bya bulijjo by’abawa bbo ne balowooza nti muwala waabwe kati bizinensi ye egaziye era etandise okumufunira.\nSso yabadde abawa ebisembayo mu bulamu bwabwe.\nYALESE ASASUDDE BULOOKA NG’ATEGEKA KUZIMBIRA BAZADDE BE\nKaitale agamba nti Mbabazi abadde yateekako abakozi abakuba bbulooka nga ategeka okuzimbira bazadde be ennyumba.\nKw’olwo lwe yasembayo okugendayo yabasasula ensimbi ezaali zibulayo n’aleka ng’abalagidde okutandika okusomba amatoffaali okugatwala awagenda okuzimbibwa.\nAyongerako nti babadde balina omukolo gwa muwala we omulala gwe bategeka mu maaso Nalinnya kwe kusalawo okubazimbira ennyumba enaabaweesa ekitiibwa kyokka ne bamutemula nga tannakituukiriza.\nNALINNYA GWEYASEMBYE ]OKWOGERA NAYE AYOGEDDE\nNalinnya lw’attibwa yabadde yaakawukana ne mukulu we Lawrence Kalema era yasoose kuwakana nga bamubikidde.\nKalema yagambye nti yasoose kukubira Mbabazi ssimu ku saawa mwenda ez’olweggulo ku Lwomukaaga lw’attibwa ng’alina by’ayagala bateeseeko era Resty n’amusaba basisinkane e Bulenga ku mulimu.\nYamusanga tali mu muudu ne boogeramu katono ne bakkaanya okusisinkana wiiki eddako battaanye ensonga naye waayise essaawa bbiri ne bamubikira nti mutoowe atemuddwa.\nAFUDDE N’EBBANJA LYANGE - LANDILOODI\nLandiroodi wa Resty amanyiddwa nga Yudah Kitandwe e Bulenga A yategeezezza nti omugenzi we yafi iridde abadde alina ssente z’abadde amubanja n’ategeeza nti ekisinga okumweraliikiriza kwekuba nti aboologanda lw’omugenzi tebannafuna kirowoozo kya kusengula bintu mu nnyumba kye yagambye nti kyakumufi iriza ssente ze yandifunye mu nnyumba ye.\nOmugenzi Resty, Kitandwe yamwogeddeko ng’omuntu abadde ow’emirembe atalina mutawaana na muntu yenna mu bbanga ery’emyaka ebiri gy’abadde amaze ng’amupangisa ku nnyumba ye.\nResty Nalinnya Mbabazi\nAgemugga gabeera gatya?\nâ€˜Mukutte ne baze nâ€™ankubaâ€™


Bukedde Online - Ddereeva wa ambyulensi eyasse omuntu akwatiddwa\nOmwana eyalumbiddwa obulwadde obutategeerekeka...\nEbya Ebya Kusasira n’aba NRM bituuse mu Kabineeti...\nDDEREEVA w’emmotoka y’eddwaaliro lya Case Hospital eyatomedde omuntu ku Kitgum House poliisi emukutte ne ambyulensi gye yabadde avuga n’atwalibwa ku CPS.\nMmotoka ya Case Hospital eyatomedde Musa n’emutta ng’eri ku poliisi ya CPS mu Kampala. Mu katono ye Patrick Kintu akulira Case Hospital.\nKigambibwa nti ku Mmande nga November 11, 2019, wakati w’essaawa 11 n’ekitundu ne 12 ez’oku makya, Richard Sserwadda 50 ddereeva wa ambyulensi ya Case Hospital yatomera agenti wa kkampuni z’amawulire, Majid Musa eyali asala ekkubo.\nOmwogezi wa poliisi mu Kampala n’emiriraano Patrick Onyango yagambye nti, Sserwadda baamukutte abayambeko mu kunoonyereza ku musango gw’okuvugisa ekimama n’okutomera omuntu n’amutta.\nYagasseeko nti, ne ambyulensi nnamba UBA 272G ey’eddwaaliro lino baagikutte okubayambako mu kunoonyereza. Yayongeddeko nti, Sserwadda bwe baamukutte, yabagambye nti, yalina omulwadde mu ambyulensi ng’assiza ku byuma omusawo gwe yali naye mu mmotoka n’amulagira avuge atuuse omulwadde mu ddwaaliro balyoke balabe ekiddako.\nAkulira eddwaaliro lya Case Hospital, Patrick Kintu yategeezezza bannamawulire nti, kituufu mmotoka yaabwe yatomera Musa oluvannyuma lw’okwabika omupiira nti kyokka, ddereeva teyasooka kukitegeera nti alina omuntu gwe yali atomedde.\nYagasseeko nti, okukitegeera nti mmotoka yaabwe yabadde erina omuntu gw’etomedde, baakitegedde poliisi emaze kugenda ku ddwaaliro ng’enoonyereza.\n“Twakolaganye ne poliisi ddereeva waffe ne tumuwaayo eri poliisi era be bakyamulina. Twawadde poliisi obudde ekole okunoonyereza bwe kinaazuulwa nti waliwo obulagajjavu omusango gutwalibwe mu kkooti.” Kintu bwe yategeezezza.\nYagasseeko nti, bakungubagira wamu ne ffamire ya Musa eyafiiridde mu kabenje kano.


Kasolo asinga kumanyibwa nga “Arsenal”. Kyokka oluusi yeeyita Hussain oba Kopian.\nYe ne banne okuli Johnson Lubega (alina enviiri z’abaraasi) ne Hussein Kisekka baakukunuddwa mu kifo kya Mabiito e Nateete okumpi n’e poliisi, ekimanyiddwa olwa bamalaaya abeetundirawo.\nOkubakwata kyaddiridde omuyiggo gw’abeebyokwerinda okuli bambega b’amagye aba CMI.\nNagirinya yawambibwa e Lungujja mu kiro kya August 28, ng’ali ne Kitayimbwa eyali amuvuga.\nEngoye ezaasangiddwa mu nnyumba y’abagambibwa okuba abatemu.\nZaggyiddwaako basajja era abamanyi bulungi bavubuka b’e Nateete. Yabuulidde abaserikale nti bannannyini ssimu atera okubalaba ku Mabiito-Nateete.\nAgamba: Nze Kasolo era bwe twawamba Nagirinya nze nnavuga emmotoka ye. Kitayimbwa eyali avuga Nagirinya ye olwamuggya ku siteeringi, twamukubirawo jjeeke y’emmotoka ku kawompo n’afiirawo, omulambo ne tugussa mu bbuutu.\nAwo we twaggyira omulambo gwa Kitayimbwa mu mmotoka ya Nagirinya ne tugussa mu ndala Prado eyalimu omukazi n’abantu abalala.\nNagirinya naye twamussa mu Prado nga mulamu. Kasolo yavuga emmotoka ya Nagirinya n’agenda nayo e Kireka (bye baakolayo tannabyogera).\nOluvannyuma n’agizzaayo e Nateete we yagisuula. Aba Prado baavuga omulambo gwa Kitayimbwa ne Nagirinya (nga mulamu) ne bagenda e Nama- Mukono, we battira Nagirinya olwo emirambo gyombi ne bagisuula mu mwala ne bagibikkako ebisubi. Mu mmotoka ya Nagirinya baanyagamu emitwalo 17 n’essimu ze bbiri.\nMu kumutulugunya baamusaba “PIN” gye baakozesa enkeera okuggyayo ssente emitwalo 50 ku Mobile Money.\nAbatemu mu kutta Nagirinya n’okuggya omulambo gwa Kitayimbwa mu mmotoka, omusaayi gwabasammukira.\nBambega nayo baagenzeeyo n’abatemu babalage we baasuula engoye. Nakubulwa addukanya Mobile Money yategeezezza nti bizinensi agikola ne bba Disan.\n“Abatuuze bankubidde essimu nga bambuulira bwe waliwo abasajja b’emmundu abasazeeko Mobile Money.\nNnayanguye okutuuka ne ndaba abatuuze bange Nakubulwa ne bba nga babassa mu mmotoka Noah ne mbawondera okutuuka ku poliisi e Nateete”, bwe yannyonnyodde. N’agamba nti atwala poliisi yamukakasizza nti baliko bye babeetaaza ku buzzi bw’emisango.\nJames Kiganda, muliraanwa wa Disan agamba; Disan alina obuyumba bubiri obwa Mobile money, ng’akamu (akali mu langi za Airtel emmyuufu) n’akalala ka MTN.\nNakubulwa akola emisana ate bba n’akola ekiro okukeesa. Ekifo we bakolera, waliwo ebbaala nnyingi ezikola okukeesa.


URA yeenywezezza: Esonjodde abazannyi 9 okusitukira mu Liigi\nKiraabu ya Uganda Revenue Authority eyongedde okwenyweza bw'eyanjudde abazannyi 10 nga yeetegekera sizoni eno etandika nga 19 August.\nBYA MUZAMILU MAYIGA\nAbazannyi b'eyanjudde mulimu Abanigeria babiri okuli; Harry Frank gwe baggye mu Heegan FC eya Ethiopia ne Ibbe Emmanuel Obina abadde azanyira mu Mathare United eya Kenya kw'osa Bokota Labama Bovis abadde azanyira mu Muhanga fc nga eno yasaliddwako mu kibinja ekisooka ekya Rwanda.\nAbazannyi abapya URA b'esonjodde\nAbalala be baleese kuliko; Nafian Ajaib Alionzi abadde omukwasi wa ggoolo ya Onduparaka, Fred Okot ne Julius Mutyaba ababadde mu Lweza, Hood Mulik gwe baggye mu Maroons, Fahad Kawooya abadde mu Saints wamu ne Richard Wandyaka ne JMC.\nAbaleeteddwa basikidde abazannyi okuli; Sulait Luyima, Brian Bwete, Sam Ssenkoomi, Derrick Tekkwo, Robert Ssentongo, Yayo Lutimba n’abalala abaasaliddwaako mu kiraabu eno.\n“Tulina okukiriza nti abazannyi be tuleese balina obusobozi okutuwangulira ebikopo sizoni eno waakiri ekimu naye bajja kukola bulungi,” Omutendesi Keefa Kisala bw'annyonnyodde mu kwanjula abazannyi bano leero ku Lwokuna.\nSsentebe wa URA, Ali Ssekatawa ategeezezza nga bwe bagenda okwongerayo abazannyi abalala babiri okwongera okunyweza ttiimu eno.\n“Twagalayo omuwuwuttanyi n’omuteebi omu tubagatte ku be tuleese olwo tujojobye buli ttiimu enaatusala mu maaso,” Ssekatawa bwe yaggumizza.\nOmwaka oguwedde, URA yamalira mu kifo kyakutaano mu liigi ya Azam ate sizoni ba00ggulawo na kukyalira Kirinnya Jinja SS.


Abakyala bakola omulimu munene ku kukula kw’ensi kubanga era n’omubaka Muhammad olwafuna obubaka obwasooka yaddukira eri mukyala (Khadijah).\nSheikh Imran Ssali, Imaam ku muzikiti ogwa Gadaffi National Mosque e Kampalamukadde annyonnyola n’akiraga nti kino si kituufu okusinziira ku Busiraamu kuba bwe businga okukissa mu nkola.\nEkitusoomooza kwe kuba nti, twalemererwa okussa mu nkola eddembe ly'abakyala bennyini ekireetera abakyala obutekkiririzaamu ate baatandika enneeyisa enkopperere ezikontana n'enzikiriza Abakyala edda baayisibwangamu amaaso okuli n'okubakubirako ebifaananyi ebibi awamu n’enjogera embi ng’abaagambanga nti bw'okeera okusanga omukyala kibeera kisiraani ekitali kituufu kubanga Obusiraamu bugulumiza omukyala nga bumuwa eddembe lye.\nENGERI OMUKYALA GY’AWEEBWA EDDEMBE\n4 Ng'omuwala omuto: Omubaka Muhammad (S.A.W) yagamba omuntu alabirira omwana omuwala n’amukuza bulungi era agenda kufuna Ejjana ye.\n5 Nga mwannyoko: Omubaka Muhammad (S.A.W) yagamba nti, omu ku mmwe bw’abeera ne bannyina n'abakuza bulungi Allah tayinza butamuyingiza Jjana. Eddembe ly'omukyala lyeyolekera mu ngeri nnyingi omuli:\n2 Okubaako n'omugabo gw’aweebwa mu mmaali ya muzadde we. Mu Surati Nisa aya 5 ne 6, Allah agamba nti, abasajja balina omugabo mw’ebyo ebirekeddwa bakadde baabwe n'abeηηanda zaabwe, n'abakazi balina omugabo ka bibeere nga bitono oba nga bingi.\n4 Alina okuweebwa ‘amahare’ awamu ne ku birabo ng’akasiimo ekitaaliwo ng'Obusiraamu tebunnasaasaana.\n7 Bumukkiriza okwesalirawo ku ani gw’anaafumbirwa sso si kugenda n’abalala kye bamusalirawo.\n9 Tewali kunyigiriza mukazi naddala ku mirimu emirungi era bombi n’omusajja ku mulimu omulungi ogukoledwa benkanankana.\nMu Surati Nahar aya 97, Allah agamba nti kasita obeera mukkiriza ojja kufuna Ejjana ey’omulimu omulungi gw'okoze.


Bukedde Online - Enzizi 8 ku buli 10 e Mukono zirimu obucaafu-bakugu\nWazeewo akasattiro abakugu mu by'obulamu bwe bategeezezza ng'enzizi 8 ku buli 10 ezaakebereddwa mu kibuga Mukono wakati (Mukono Central divizoni) bwe zirimu obucaafu.\nJosephine Mbabazi atwala okunoonyereza ku by'obulamu mu Mukono Central divizoni ategeezezza nti obucaafu buno buvaako okulwaza abantu ebirwadde okuli omusujja gw'omubyenda (typhoid) n'ebirwadde ebirala.\nMbabazi yagambye nti kino baakizudde oluvannyuma lw'okunoonyereza okwakolebwa abakugu mu kitongole ky'eby'obulamu mu Mukono Central divizoni bwe baakebera amazzi okuva mu nzizi 20 ne basanga ng'ezizi ezisinga zirimu obuwuka.\nYagambye nti entabwe eva ku kuba nti abantu bangi bazimbye okumpi n'enzizi zino ate nga ziri mu bikko ng'abaazimba waggulu waazo ne basima zi kaabuyonjo, zivaamu obukyafu obukulukuta ne bwegatta mu mazzi ate abantu ge basena ne bakozesa n'okunywa nga n'abamu tebagafumbye.\nYe meeya wa munisipaali y'e Mukono, George Fred Kagimu yagambye nti okusinziira ku kunoonyereza okwakolebwa, ku buli nzizi 10 ezaakeberebwa, 8 ku zzo zirimu obuwuka ng'amazzi gaazo tegasaanidde kukozesebwa.\nYagambye nti embeera eno baagitegeeza aba National Water ne babasuubiza okubunyisa amazzi aga ttaapu mu bantu wadde nga kino kibadde tekinnatuukirira.\nDr. Simon Peter Nsingo, akulira eddwaliro lya Mukono Church of Uganda yagambye nti okumala ebbanga nga lya mwaka mulamba, babadde bafuna abalwadde abalina obulwadde bwa typhoid nga bangi nnyo nga kino bazze bakiteeka mu alipoota ze bawandiikira abakulu b'eby'obulamu ku munisipaali ne ku disitulikiti.\nDr. Nsingo yagambye nti obulwadde bwa typhoid busasaanyizibwa ssinga oli aba ng'anywedde amazzi agalimu obubi bw'abantu.\nJuliana agenze mu Amerika kukuba bankubakyeyo muziki


AMAZIGA! Abatemu basse abantu 4 e Nakaseke, ow'emyaka 3, 5 ne 12 bafudde balajjana 'maama ndi wano ntaasa' - Galaxy FM 100.2AMAZIGA! Abatemu basse abantu 4 e Nakaseke, ow'emyaka 3, 5 ne 12 bafudde balajjana 'maama ndi wano ntaasa' - Galaxy FM 100.2\nAMAZIGA! Abatemu basse abantu 4 e Nakaseke, ow’emyaka 3, 5 ne 12 bafudde balajjana ‘maama ndi wano ntaasa’\nPoliisi ekutte abantu 2 ku misango gy’okutta abantu 4 kyalo Kiziba mu Tawuni Kanso y’e Nakaseke mu disitulikiti y’e Nakaseke nga busasaana enkya ya leero.\nAbatemu balumbye amaka ne bagateekera omuliro era abantu 4 bafiiriddemu omuli abaana 3 Gladys Nanyonjo myaka 4, Christine Nakate, 5, Steven Bamulasa, 12 ne jjajja waabwe Matia Lukwago Kabalega ali mu gy’obukulu 85.\nOkusinzira ku ssentebe w’ekyalo Sebastian Mpagi, abantu abatamanyiddwa kigambibwa bayingidde mu nnyumba ku ssaawa nga 7 ez’ekiro.\nSsentebe Mpagi agamba nti wadde jjajja Lukwago yabadde agezaako okudduka, yakubiddwa oluggi olwabadde olukutte omuliro.\nOmu ku baana abaasimatuse okufa ali mu gy’obukulu 14, agamba nti ekiro yalabye abasajja 4 nga bakutte ekidomola, bayiwa mu nnyumba oluvanyuma ne bateekera enju omuliro era ye, yabadde amannyi babbi kyokka ye yasobodde okuyita mu ddirisa, okusimatuuka okufa.\nWabula Isah Ssemwogerere, omwogezi wa Poliisi mu bitundu bye Savannah, agambye nti Poliisi esobodde okukwata abantu 2 okuyambako mu kunoonyereza kyokka agaanye okwatuukiriza amaanya ge.


KKAMPUNI ya Cryptocurrency endala efeze abasuubuzi obutitimbe bwa ssente mu Kampala ababadde bagiddukanya ne badduka ne babaleka mu maziga.\nKkampuni eno, eya Dunamiscoins eri ku New Park Building mu ppaaka empya kinnya na mpindi ne Lions Shopping Center okwabadde kkampuni ya Global Cryptocurrency Ltd. eyanyaze abantu obuwumbi obusoba mu 10.\nEggulo, abasuubuzi abaafereddwa beeyiye ku kizimbe okuli ofiisi za kkampuni eno nga bakimye ssente zaabwe kyokka kyabamazeeko ebyewungula okusanga nga bannannyini kkampuni baamazeemu dda omusubi.\nBaasanzeewo bakozi bokka n'abaserikale ababadde bakuuma ne bayingira munda nga baagala okulaba maneja abawe ssente zaabwe.\nAbaserikale ababadde bakuumawo baabalagidde okufuluma wabweru wabula ng'abantu beeyongera bweyongezi ekyawalirizza omu ku baserikale okukuba essasi mu bbanga abaabadde baze okubanja ne babuna emiwabo.\nKino, kyawadde abakozi abaabadde munda omwagaanya okudduka ofiisi ne baziteekako kkufulu.\nAbasuubuzi naddala abakolera mu ppaaka empya, Namirembe Road, Ham Shopping Grounds, Kafumbe Mukasa n'ebitundu bya Kampala ebiriraanyewo bakira buli awulira nti babbiddwa ng'akubira ku banne abantu ne beeyongera okuwera.\nEkisinga okwewuunyisa n'okukwasa ennaku, abantu abaafereddwa tebamanyi nnannyini kkampuni eno bbo babadde bakola gumu gwakuwaayo ssente zizaale amagoba.\nAbamu ku bakozi ba kkampuni eno, essimu zaabwe baaziggyeeko. Baabadde n'amatabi mu bitundu by'eggwanga eby'enjawuloi okuli Freedom City e Namasuba, Mukono, Jinja n'awalala nga nago gaggaddwa.\nENGERI ABASUUBUZI GYE BABBIDDWA\nOkufaanagana ne Global Cryptocurrency, ne Dunamiscoins, babadde basuubiza bakaasitoma baabwe amagoba agabasikiriza okuteekayo ssente.\nShafik Kyeyune omu ku babbiddwa yagambye nti, babadde babasuubiza amagoba ga bitundu 30 ku buli 100 singa oteekayo ssente eziri wakati wa 100,000/- ne 2,000,000/- ate okuva ku 2,000,000/- okutuuka ku 100,000,000/- babadde babawa amagoba ga bitundu 40 ku buli 100. Kyeyune baamubbye 1,000,000/- ng'abadde waakufuna 1,300,000/-.\nFahad Muwonge baamubbye kakadde nga bamusuubizza okumuddiza amagoba ga 300,000/-.\nNelson Tusaasiirwe baamubbye obukadde 42 n'endala 1,300,000/- ate Hillary Mugenyi baamubbye obukadde busatu.\nAkulira ekitongole kya ISO Col. Frank Kaka yagambye nti ensnga zirimu abaagala okutabangula ebyenfuna.


Kasirye Ggwanga ayongedde okutaama ku basanyawo ebibira e Mityana, ababadde balimiramu abagobyeyo - Watchdog Uganda\nMUNNAMAGGYE eyawummula Gen. Wasswa Kasirye Ggwanga ayongedde okutaama nagenda mu bibira e Mityana nagobayo bonna ababadde balimirayo wakati mu kawefube gwalimu nga atangira abasanyawo obutonde bwe Nsi.\nGgwanga kati amakanda agasimbye mu kibira kya Gavumenti ekimanyiddwanga Kabuukira ekisangibwa mu Disitulikiti ye Mityana, nga eno emiti gyonna gyasanyizibwawo abookya amanda, enku ne bilala.\n“Ekibira kino kyali kukutte bulungi era abantu mu kitundu kino tebalina kye bajula naye kati kyonna kyaggwawo kyasigaza bupande bulaga nti kibira kya Gavumenti ekitakyaliwo, bino ssijja kubikkiriza okulaba nga mukitundu gye banzaala ate obutonde bwe nsi gye businze okulinnyirirwa.\nMmaze okugula amafuta ga Petulooli ebidomola ebiwerako ngenda kwookya buli kyokero kye nasanga mu kibira kino, era buli gwe ngenda okukwata yadde abalimiramu ngenda kubasiba kubanga mbalabudde ekimala” Ggwanga bwe yagambye.\nAgamba tajja kutunula butunuzi nga abantu basanyawo obutonde bwe nsi kyokka nga abakulembeze tebafaayo balowooza ku bya bululu bwokka, nagamba nti ye muselikale omutendeke atatiisibwa tisibwa na kalulu, era nanenya abakulembeze be Mityana obutafaayo nga ebibira bisanyizibwawo.\nWabula abantu ababadde balimira mu kibira kye Kabuukira baalaze obutali bumativu eri munnamaggye Kasirye Ggwanga okubagoba mu kibira kino, ne bagamba nti gye babadde bajja eky’okulya saako ne nsimbi eziwerera abaana baabwe ne bamusaba abaleke basooke bajjeyo emmere yaabwe ebadde ekuze awo basegulire ekibira omulundi gumu.\nAbamu ku bakulembeze e Mityana kino tekyabasanyudde nga bagamba nti Ggwanga asiga ensigo embi, bwagenda nga agobaganya abantu nga kwatadde n’okukuba amasasi, kye bagamba nti wayinza n’okuvaayo omuntu omulala omukyamu n’akola mu nkola yeemu nga yeerimbise mu linnya lye.\nKinajjukirwa nti Ggwanga yasookera mu disitulikiti empya eye Kasanda ne Mubende nga agobayo abaali basala emiti egyasimbibwa okuzzaawo ebibira, era nga eno yaggyayo n’omugemera wala naakuba emipiira gya zi Loole ezaali zitwala emiti mu kye yayita okuziyiza abasanyawo obutonde bwe nsi.\nMunnakatemba Mariachi n'omuyimbi Nantume baganiddwa okuyinginga America


Bukedde Online - Okwanjula kwa Judith Babirye kwabaddeko obukolomooni\nEnsi egudde eddalu! Abakoddomi bafubutula...\nOkwanjula kwa Judith Babirye kwabaddeko obukolomooni, ye yennyini Babirye bwe yayogeddeko nti bwakoleddwa okuleetawo enjawulo ku kwanjula okulala.\nBabirye n'omubaka Ssebulime gwe yeewangulidde\nYayanjudde mubaka munne Paul Musoke Ssebulime owa munisipali y’e Njeru e Buikwe. Baayanjulidde ku wooteeri ya Las Vegas e Bunga mu Kampala.\nBabirye yanaanise munne empeta ate Ssebulime naye n’aginaanika Judith. Ku mikolo gy’okwanjula egyabulijjo, omwami y’anaanika omugole empeta ya nkusibiddaawo (engagement ring).\nOmwami awereekerezaako ebigambo: nkusibiddaawo, tolabanga omusajja omulala okutuusa ku lunaku lw’embaga.\nKyokka Babirye yategeezezza Bukedde nti omukolo gwabwe gulinga mbaga. Okwenaanika empeta kabonero akanyweza omukwano gwabwe.\nEkirala empeta yaabwe teyetaaga kulinda mbaga kubanga ekituufu baagalana ate Babirye ng’omukazi atya Katonda tayinza kwongera kubeera na musajja mu nkukutu nga tebakozeewo mukolo mutongole. Babirye era yasabye kitaawe Ssaalongo Henry Mukooza amukkirize asale ne bba keeki mu kifo ky’okugisala ne mwanyina era nakyo ne kikkirizibwa.\nKu mikolo gy’okwanjula emirala, omugole keeke agisala na mwannyina olwo ne balinda olunaku lw’embaga lwe basala keeke ababiri.\nAkakolomooni akalala ke baakoze ye Babirye okujjira mu kamotoka akatono akaamuyingizza obutereevu mu wooteeri gye yasanze ssenga. Ku mikolo emirala Ssenga y’aleeta omugole mu bantu.\nBamaama ba Babirye bonna baabaddewo mu wooteeri eno eyabadde ekozesebwa ng’ennyumba era ne maama amuzaalira ddala, Joyce Namutebi naye yabadde abirabira ku lutimbe ggaggadde.\nBabirye yalonze omuyimbi Hanson Baliruno okumuyimbira. Ono baludde ne Babirye ng’amuyambako nga ‘back up’ mu nnyimba ze ezisinga okutuusa lwe yamuvaako n’agenda e Sweden gye yafuna obutuuze ate Babirye n’asigala e Uganda.\nMu luyimba lwa Babirye olwa Maama, ye muyimbi eyali atabula amaloboozi ne mu vidiyo za Babirye nnyingi mw’ali. Omukolo gwakuumiddwa abakuumi ab’ebitongole eby’enjawulo nga waliwo we baaliza wa mirundi ebiri.\nAwasooka baabadde bakusaba kkaadi ne balaba n’erinnya eririko nga ly’eryo eriri mu kitabo okukakasa nti ggwe mutuufu gwe baagiwa kyokka nga bw’okkirizibwa okuyitawo otambula akatemerero ka ffuuti nga 200 n’olaga kkaadi eyo olwo n’oyingira.\nAbaayitiddwa ku mukolo, ekifo baakitegedde ku makya ku Lwomukaaga. Kino kyakoleddwa okutegeka omukolo mu kyama.\nBannamateeka bavuddeyo ne balung’amya nti obufumbo bwa Judith Babirye n’omwagalwa we Musoke Ssebulime bwebategeka okuyungiramu nti tebujja kuba mu mateeka.\nBaagambye nti abaagalana bano ababiri bayinza okukola emikolo ng’okwanjula n’ebirala ne basanyuka naye mu mateeka byonna bikyamu.\nOmwogezi w’ekitongole kya Gavumenti ekivunaanyizibwa ku kuwandiika abafumbo, Muky. Provia Ngobi yagambye nti obufumbo bwa Babirye obwasooka tebumenyebwangawo mu mateeka.\nKino kitegeeza nti Babirye akyabalibwa nga muka Niiwo bba eyamuwasa empeta. Munnamateeka, Eva Kentaro owa Kentaro Mugerwa and Co. Advocates yagambye nti Niiwo mu kiseera kino alina eddembe okulemesa buli kintu ekigenda mu maaso kubanga mu mateeka y’akyali bba wa Babirye omutongole.\nKalonda yenna eyabadde ku mukolo ajja kufulumira mu Bukedde w’enkya ku Mmande.\nKarangwa eyali muninkini wa Mary Bata ayanjuddwa muwala wa Samona


OKUZIIKA Med Kaggwa eyabadde ssentebe w'akakiiko k'eddembe ly'obuntu kwaggweeredde mu ttiyaggaasi nga poliisi erwanagana n'ebbiina ly'abantu abaabadde bagoberera omubaka wa Kyaddondo East, Robert Kyagulanyi Ssentamu ‘Bobi Wine'. Bobi Wine mu kutuuka, yasanze Ssaabalamuzi Bat Katureebe amalirizza okwogera ng'omumyuka wa Pulezidenti yaddako.\nOlwayingidde, abantu ne batandika okukuba enduulu okuziika ne kusooka kucankalana, abaserikale ba Ssekandi basoose kumugaana kuyingira ekyawalirizza abaabadde abateesiteesi okubiyingiramu ne bamukkiriza kyokka banne be yabadde nabo okwabadde Eddie Mutwe akola ku byokwerindabye kwe, Joel Ssenyonyi ayogerera People Power, Hilderman, Kyuma Kyayesu n'abalala abaabadde bamuwerekeddeko ne basigala ku mulyango.\nBwe yatuuse munda yabuuzizza ku bakulu be yasanze okumpi ne we yatudde kyokka baminisita abaabaddewo teyababuuzizza n'abakubira kajjambo. Aboogezi ab'enjawulo baagenze mu maaso n'omukolo kyokka ku ssaawa nga 8:00 bwe yasituse okugenda ku ntaana, ebbiina ly'abantu ne bamugoberera nga bwe bakuba enduulu.\nMu kaseera kano, Ssekandi ne Katureebe baabadde bavaayo ku ntaana.Poliisi y'e Mpigi eyabadde eduumirwa Bernard Akankwasa yabiyingiddemu n'ekoma ku bantu obutagoberera Bobi Wine ng'agenda ku ntaana kyokka ng'eyiwa nsaano ku mazzi. Bwe yavudde ku ntaana yatambuzza bigere nga bw'awuubira ku bantu ng'emmotoka nazo zitambula mpola nga bwe zimugoberera.\nEmbeera yayongedde okutabuka ng'abantu beeyongera kuyiika poliisi n'emulagira alinnye mmotoka ye agende kye yagaanye.\nYatambuddeko akabanga nga poliisi bw'eziyiza abantu okumugoberera kyokka nga tebawulira ekyagiwalirizza okukuba ttiyaggaasi abantu ne babuna emiwabo Abaserikale ba poliisi baalabye embeera eyongera kutabuka ne bamukaka n'alinnya emmotoka ye n'avuga n'agenda mu maaso.\nOmumyuka wa ssentebe wa NRM, Hajji. Moses Kigongo mu kwogera mu kuziika Kaggwa yagambye nti, abakulembeze basaanye basiibule ng'abantu bakyabaagala ku nsi kuno.\nOlwayogedde bino, ebbiina ly'abantu abaabadde bazze okuziika ne bakuba emizira ne bamusaanikira. Hajji Kigogo yasiitaanye okubannyonnyola kye yabadde ategeeza kyokka nga tebakyawulira.\nYasoose kubasaba badde eri Katonda nga bakyali balamu n'agamba ekijja okutwala abantu mu geyena butawuliriza kubanga naye tebaamuwulirizza ne bamutegeera bubi ng'ate ye yabadde ategeeza kirala


Bukedde Online - Muve ku bibangirizi by’enguudo – UNRA\nMuve ku bibangirizi by’enguudo – UNRA\nBy'oba okola okufuna mu mobayiro mmane\nMuwonge alonda kasasiro n’amukolamu engatto...\nAbatuuze n’abasuubuzi abakolera mu bibangirize by’enguudo mu Bweyogerere basabiddwa okubisenguka ng’ekitongole kya UNRA tekinnabakwasa maanyi.\nAbamu ku basuubuzi ne bannannyini bizimbe mu lukiiko lwa UNRA e Bweyogerere.\nEkitongole ekivunaanyizibwa ku by’enguudo mu ggwanga ekya Uganda National Roads Authority (UNRA) kiwadde abatuuze b’e Bweyogerere abakolera ku nguudo n’ab’obutale obuli mu bibangirizi by’amakubo okwamuka ebifo bino nga tebannabakwasisa maanyi.\nBaakubye olukiiko ku kitebe kya Division y’e Bweyogerere olwetabyemu abasuubuzi abakolera ku nguudo, ab’obutale, bannannyini bizimbe n’abakulembeze b’omu kitundu nga bakulembeddwa Town Clerk wa Division y’e Bweyogerere, Godfrey Kasasa Muwanga n’omumyuka wa Ssentebe wa Disitulikiti y’e Wakiso Betty Ethel Naluyima.\nJohn Bosco Ssejjemba, akulira ebikwekweto mu kitongole kya UNRA yategeezezza abasuubuzi ne bannannyini bizimbe abakolera mu kibangirizi ky’oluguudo lwa Kampala - Jinja Highway okwamuka ebifo bino kubanga okuva mu 2015 baatandika kaweefube w’okwerula empenda z’enguudo mu ggwanga okusobozesa ekitongole okukolerawo emirimu egiteekeddwa okukolebwawo n’okukendeeza ku bubenje n’akalippagano k’ebidduka, era baludde nga bategeeza abantu bano naye nga tebafaayo.\nYannyonnyodde nti,ebibangirizi by’amakubo birina kukolebwamu mirimu okuli okusimbako ebipande by’okulangirako, okuyisaamu payipu z’amazzi n’amasannyalaze n’emirala. Wabula yategeezezza nti, bakyali mu nteeseganya okulaba ng’abatunda ebimuli bakkirizibwa okukolera mu bifo bino era n’asaba abali mu mirimu egyo okuwandiikira ekitongole basobole okukolera mu bibangirizi by’amakubo.\nYasabye gavumenti n’abakulembeze ku mitendera egy’enjawulo okufunira abantu ababadde bakolera ku nguudo aw’okukolera bave ku nguudo nga tebannataataaganyizibwa.\nAte Robert Tumwine, avunaanyizibwa ku bikolebwa mu bantu mu kitongole kya UNRA yategeezezza nti mmita 15 okuva mu makkati g’oluguudo ku buli ludda ziba zirekeddwaawo okusimbibwamu mmotoka n’okusimbamu ebipande wabula abantu baazifuula za kukoleramu kino ne kiremesa ab’ekitongole okukoleramu emirimu gyabwe emirala omuli okuzimba siteegi za bbaasi, kaabuyonjo ez’olukale, okusimbamu ebimuli n’ebirala.\nWabula abasuubuzi abakolera ku nguudo oluwulidde bino bavudde mu mbeera ne bategeeza ab’ekitongole kya UNRA nti nga tebannabagoba we bakolera basooke balongoose mu ngeri gye bakolamu emirimu gyabwe kubanga be bayonja emifulejje gy’oku nguudo kwe bakolera ng’ekitongole ne we kigigogola kasasiro bamuleka ku makubo bo ne bamweggirawo ng’ono naye avaako akalippagano mu ntambula ekireetera ab’ebigere ne pikipiki okuyitira mu luguudo gye babatomerera.\nGerald Kiberu, Ssentebe wa LC II - Bweyogerere Division yasabye gavumenti okuvaayo efunire abantu abakolera ku nguudo ekifo aw’okukolera kubanga babadde basasula omusolo eri eggwanga nga n’ekitongole kya UNRA ekibagoba ku nguudo kitongole kya Gavumenti nga kirina nakyo okufaayo okulaba ng’abantu bano bafuna obwenkanya mu kifo ky’okugobaganyizibwa.


Bukedde Online - Ntagali yaani n'ebibonerezo ekkanisa by'ewa bannaddiini abasobezza\nNtagali yaani n'ebibonerezo ekkanisa by'ewa bannaddiini abasobezza\nNtagali ku mukolo ogumu.\n1. Yazaalibwa March 1, 1955\n2. Yaweereza mu Bunyoro Kitara okuva 2002 oluvannyuma n'alondebwa ng'omuwandiisi w'Ekkanisa ya Uganda, Omulabirizi wa Masindi- Kitara 2004 - 2012.\n3. June 22, 2012 yalondebwa okubeera Ssaabalabirizi w'Ekkanisa ya Uganda ng'adda mu bigere bya Henry Luke Orombi.\n4. Yatuuzibwa nga Ssaabalabirizi nga December 16, 2012 ku Lutikko e Namirembe.\n5.Yalokoka ku Ssekukkulu ya 1974, n'akkiriza Yesu.\n6. Yawummudde nga March 1, 2020 ng'awezezza emyaka 65 egy'essalira.\n7. Yasomesaako mu Wambabya P/S, e Karamoja, Bishop Tucker Theological College, St. Paul's Theological College, Limuru, Kenya, ne Oxford Centre for Mission Studies e Bungereza UK.\n8. Mukyala we ye Beatrice Ntagali Abwori, balina abaana bataano.\nEbibonerezo Ekkanisa by'ewa bannaddiini\nEbibonerezo Ekkanisa by'ewa kuliko; okussibwa eddaala kyokka Ntagali takyassibwa ddaala kubanga yawummula. Ekirala okuggyibwamu obwesigwa, okuyimirizibwa ku buweereza bw'aliko oba okugobwa mu buweereza bw'Ekkanisa.\nOmusango bwe gumala okuwulirwa ne bagaba ekibonerezo, ssentebe w'akiiko oba kkooti awandiikira Ssaabalabirizi n'amutegeeza ebituukiddwaako olwo Ssaabalabirizi n'akyanjula mu lukiiko lw'Abalabirizi mu bbanga eritasussa nnaku 14.\nEtteeka liragira Ssaabalabirizi okutegeeza Ekkanisa ya Uganda (Abakristaayo) ebibeera bisaliddwaawo. Wano Ssaabalabirizi we yasinzidde okuwandiika ebbaluwa eyasasaanye n'ebweru. Era abeebweru okuli; Bungereza ne Amerika bakuba gudiikudde kubanga Ntagali y'omu ku Balaabirizi okuva mu Afrika abaawakanya okukkiriza ebisiyaga.\nAbeebweru nga bagamba Abafrika bawagire ebisiyaga olwo nabo bawagire Abafrika okutongoza okuwasa abakazi abasukka ku omu.\nNtagali kino yakigaana nti kikafuuwe okuva ku njigirioza ya Karisto eragira okuwasa omukazi omu. Ntagali yawandiika ekitabo ekiwakanya abakazi abangi ekya "More than one Wife: Polygamy and Grace".\nAlaga obubi obuli mu kuwasa abakazi abasukka ku omu n'ajuliza ebyawandiikibwa mu Bayibuli nti, Ekkanisa ya Uganda ne Afrika teyinza kubivaako kukkiriza bisiyaga mu Bazungu oba abakazi abangi mu Baddugavu.\nMu bbaluwa ye, Dr. Kazimba naye yajulizza Bayibuli, Abaruumi 3:23 nga Paulo aluhhamya ku bakulembeze n'abaweereza bwe bateekwa okweyisa.\nAbawakanya Kluthum baleese bwino ku bya Muzaata\nBamaseeka bambalidde minisita Nakiwala ku by'amaka ga Muzaata


Bukedde Online - 'Kenya tugikubira Lugogo'\n'Kenya tugikubira Lugogo'\nBuganda Ligyoni yeggyeeko ekikwa ky'obutawangula\nKyetume FC ekansizza Mbabazi\nTtiimu ya Kenya yakubye Uganda (1-0) mu mupiira gw'abakazi nga kati Uganda yeetaaga kuwangula ne ggoolo 2-0, mu mpaka z'okusunsulamu abaneetabamu mu kikopo ky'Afrika mu mupiira gw'abakazi.\nOmutendesi Bulega (ku kkono) n'omuzannyi Yudaya Nakayenze\nSsande mu mupiira gwa bakazi\nUganda Crested Cranes - Harambee Starlets(Kenya)\nFaridah Bulega, atendeka ttiimu y’eggwanga ey’omupiira gw’abakazi Crested Cranes FC olufunye amawulire nti Harambee Starlets eya Kenya esudde abazannyi 5 ku ttiimu eyabasamba ku lwokusatu, n’awera okugyesasuza ne ggoolo eziwerako.\nHarambee Starlets eya Kenya yawangula ensisinkano eyasooka ku lwokusatu ne ggoolo 1-0 era yatuuse mu ggwanga ku lwokutaano ku makya okudding’ana ne Crested Cranes mu mpaka z’okusunsulamu abaneetaba mu AWCON e Ghana mu November.\nHarambee Starlets teyatambudde na bazannyi okuli; Esse Akida, Esther Nandika, Monica Karambu, Vivian Nasaka Makokha ne Wyncate Kaari ekiwadde Bulega amaanyi nti bagenda kuwangula, bagiyiteko.\n“Omupiira guno si mwangu naye tulina okukozesa omukisa guno nti abamu ku bazannyi baabwe tebasobodde kujja ate tuli waka era ng’enda kwongera amaanyi ku lugoba oluteebi tusobole okwesasuza ne ggoolo eziwera,” Bulega bwe yakakasizza. Omupiira\nGavt egenda kuwandiisa abasomesa ba siniya\nMariam Mulinde bamunyidgidde e Sseeta\nWeggyeemu omuze gw'okubba ssente za balo\nEntalo omubaka Zaake z'azze alwana\nAba tulafiki ku lw'e Masaka bakubye owa NRM n'aweebwa ekitanda


Katonda okwawulamu ebyafaaya bya Bayibuli mu biro/ebiseera ebyenjawulo kitegeeza kki? Ddala ensomesa enno ewagirwa Bayibuli?\nMu kusoba ebikwata ku Katonda n’enzikiriza, ebiseera oby’okukulembera kwa Katonda byawuddwamu nga buli kiseera kyalondebwa Katonda. Y’ensomesa etunuulira ebiseera bino obyayawulwa Katonda okusobola okusengeka oba okuteekateeka ensonga z’ensi. Ensengeka ey’ebiseera eno elina ebimtu bibiri bigyawula;\n1.\tOkuvuunula Bayibuli okusinziira ku makulu agasoola, okusingira ddala obunnabbi\n2.\tEndowooza egamba nti Isirayeeri yanjawulo ku Kanisa mu nteekateeka za Katonda.\nEnsomesa ey’okwawula ebiseera eby’obufuzi bwa Katonda eyedda yo eyogera ku biro Musaanvu ebiri mu nteekateeka ya Katonda eri omuntu.\nAbakkiriza mu nsomesa eno bakkiriza mu nzivuunula ya Bayibuli nga basinziira ku makulu agasooka(literal meaning). Okutwala amakulu agasooka kiwa buli kigamba amakulu gekyandibadde nago mu nkozesa yakyo eyabulijo. Amakulu agakwekeddwa, obubonero, ebika bivuunulibwa mu ngeri yanjawulo. Kikulu okutegeera nti obubonero, n’enjogera ekwekeddwa erimu amakulu agakwekeddwa, birina amakulu agasooka emabega wabyo. Katugeze, Bayibuli bweyogera ku myaka 1,000 mu Okubikkulirwa 20, abakkiriza mu nsomesa eno bagivuunula ekiseera eky’emyaka 1,000 (ekiseera eky’obwakabaka), olw’okubanga tewali nsonga lwaki emyaka egyo givuunulwa mu ngeri endala.\nWaliwo ensonga nga bbiri lwaki okuvuunula ebyandiikibwa mu makulu agasooka y’engeri esinga obulungi ey’okuvuunula ebyawandiikibwa. Okusookera ddala, mu mpisa entuufu era ezikkirizibwa, omugaso gw’olulimi gutwetaagisa okuvuunulira ebogambo mu makulu agasooka. Elulimi lwatuweebwa Katonda okusobola okuwulizigganya. Ebigambo bibya byamakulu. Ensonga ey’okubiri eva mu Bayibuli. Buli bunnabbi obukwata ku Yesu obuli mundagaano enkadde bwatukkirizibwa nga bwebwalagulwa. Amanabi bwalina amakulu agatakwekweddwa.Tewali buba bwatukkirizibwa singa buba buvuunuliddwa n’amakulu amalala oba agakwekeddwa. Eno yensonga lwaki okukozesa amakulu agasoka oba okuvuunula obunnabbi nga bwebuli kutwalibwa okuba okutuufu. Nga twekeneenya ebyawandiikibwa, bwebiba nga tebivuunuddwa nga bwebiri mu bigambo, tewali nkola yonna ekkirizibwa ndala esobola okutuuyamba okutegeera Bayibuli. Buli muntu aba aja kuvuunula Bayibuli okusinziira ku ntegeera ye. Enzivuunula ya Bayibuli eba egenda mu kumalira mu “nze nga bwenkitegeera ekyawandiikibwa” mu kifo kya “Bayibuli bweti bwegamba” Ebyembi eno y’engi abantu gyebasomu era gyebekeneenyaamu Bayibuli leero.\nEnsomesa ey’okwawula ebiseera eby’obufuzi bwa Katonda esomesa nti waliwo abantu ba Katonda babika bibiri: Isirayeeri n’ekanisa. Era bakkiriza nti obulokozi bufunibwa lwa kisa okuyita mu kukkiriza kyoka—mu Katonda mu ndagaano enkadde wabula okusingira ddala mu Katonda omwana mu ndagaano empya. Abasomesa ensomesa eno bakkiriza nti ekanisa teyadda mu kifo kya Isirayeeri mu nteekateeka za Katonda era nti obunnabbi obw’endagaano enkadde obwa Isirayeeri tebwadda ku Kanisa. Era basomesa nti, ebisuubizo Katonda byeyakola eri Isirayeeri mu ndagaano enkadde (ebyensi, abaana abangi, n’omukisa) bigya kutuukirizibwa byonna mu kiseera eky’emyaka 1000 Katonda kyeyayogera mu Kubikkulirwa 20. Era bakkiriza nti, nga Katonda mu kiseera kino bwatadde esira ku Kanisa, Aliteeka esira ku Isirayeeri mu biseera ebiggya (Laba Abaruumi 9-11 ne Daniyeeri 9:24).\nAbakkiriza mu byawandiikibwa mu ngeri eno era bategeera Bayibuli okuba nti etekeddwateekeddwa bu biseera musaanvu: Eby’obutamanya (Oluberyeberye 1:1-3:7), Okumanya (Oluberyeberye 3:8-8:22), Obufuzi bw’abantu (Oluberyeberye 9:1-11:32), Ekisuubizo (Oluberyeberye 12:1-Okuva 19 19:25), Amateeka (Okuva 20:1-Ebikolwa 2:4), Ekisa (Ebikolwa 2:4-Okubikkulirwa 20:3), n’Obwakabaka obw’Ekyasa (Okubikkulirwa 20:4-6).Ebiseera bino si makubo ga bulokozi, wabula ngeri Katonda gyaze akolagana n’abantu. Buli kiseera kirimu engeri omukululo ogufanagana ogulaga engeri Katonda gyaze akolaggana n’abantu ababeera mu kiseera ekyo. Omukululo guno gulimu; 1) Obuvunanyizibwa, 2) Okulemerwa, 3) Omusango, 4) n’ekisa okuweyongerayo mumaaso.\nEnkola eno ey’okwawula ebiseera eby’obufuzi bwa Katonda, emaliriza evuddemu okuvuunula okuda kwa Yesu nti kulibaawo ng’Obwakabaka obwekyasa tebunabaawo era nti okukwakkulibwa kulituukawo ng’akaseera okuboonaaboona tekatuuka. Okuwumbawumba ensomesa eno, ensomesa eno esimba esira ku kuvuunula obunnabbi namakulu gabwo agasooka, ekkiriza nti waliwo enjawulo wakati wa Isirayeeri n’ekanisa era eteekateeka Bayibuli mu ngeri ey’ebiseera obwenjawulo oba obufuzi obw’enjawulo.


Abaffe gyo emisango gy’abayimbi bano poliisi egikomya wa? Tukuleetedde abayimbi abazze bafa kyokka ng’emisango gyabwe gyagaana okuggwa.\nABAYIMBI bangi abazze battibwa mu ngeri ey’efanaanyirizaako eya Moses Ssekibogo amanyiddwa nga Moze Radio eyafudde gye buvuddeko.\nMoze yafiira mu ddwaaliro lya Case mu Kampala oluvannyuma lw’ebigambibwa nti Kanyama wa bbaala ya Da Bar e Ntebe, Godfrey Troy Wamala yamusindika n’akubawo omutwe era oluvannyuma n’afiira mu ddwaaliro lya Case Hospital mu Kampala.\nOkufa kwa Moze si kwe kusoose okukuba abantu encukwe, kuba waliwo abayimbi abalala bangi abazze bafa mu nfa gy’oyinza okuyita ey’ekisaazisaazi, era ne wabaawo be balumiriza okwenyigira mu ku batta. Abaffe gyo emisango gy’abayimbi bano poliisi egikomya wa? Tukuleetedde abayimbi abazze bafa kyokka ng’emisango gyabwe gyagaana okuggwa.\nOmuyimbi Sera yafa mangu ate mu ngeri etategeerekeka.\nSARAH NAMPIJJA ‘SERA’\nYali ayimbira mu kibiina kya ‘Swangs Avenue’, yafa July 31, 2012, azaalibwa John Kakooza ne Elizabeth Woliru ab’e Nansana mu Wakiso. Yali muyimbi muto kyokka ng’ekitone kye kitandise okwogeza bangi obwama.\nSera okufa, yasooka kulumizibwa mu lubuto ne bamutwala mu kalwaliro e Masaka gye yali ava okuziika nga balowooza nti alusa ze zimunyoola. Bagenda okumutuusa ng’avaamu omusaayi ne bamusindika mu ddwaaliro e Kitovu nabo abaamuweereza e Mulago, eno teyatuuka n’afiira mu kkubo.\nBingi byayitingangana nti Sera baamuwa butwa, wabula byalekerwa poliisi okuzuula ekituufu ekyavaako enfa ye, kuba yali ekutte omu ku bakulira Swangz Avenue n’emuggalira ku CPS okubaako by’annyonnyola. Wadde ono yamuyimbula oluvannyuma, ku kakalu kaayo.\nWe yafunira obuzibu yali ne bayimbi banne okwali Viboyo Oweyo. Ono twayogeddeko naye okumanya eby’omusango gye byakoma yagambye nti: ‘Muganda wange ebintu bya Sera bizibu, sirina kye ngenda kwogera wabula oyinza okuteekamu ebyo bye nnayogera nga yaakafa!’\nYagamba: Sera yasooka kuzirika ne bamutwala ku kalwaliro ne bamulemererwa ne bamusindika e Mulago n’afiira mu kkubo.\nJulius Kyazze, akulira Swangz Avenue bwe yatuukiriddwa ku ssimu ku nsonga za Sera ne we baakoma ku by’omusango yagambye nti: Ensonga baazirekera abazadde ne poliisi nti kyokka nabo baali baagala okumanya ekituufu ekyatta munnaabwe naye tebaweebwa mukisa.\nBazadde ba Sera, baateeka poliisi ku nninga okukebera omulambo gw’omwana waabwe bazuule ekituufu ekyali kimusse wabula baamaliriza ebivudde mu musaayi tebabifunye.\nEddwaaliro ly’e Mulago, lyakwasa poliisi ebyali bivudde mu kukebera omusaayi era ne biteekebwa ku fayiro eyali n’egenda mu mikono gy’owa poliisi Simon Oumo eyali atuula ku CPS mu Kampala, naye abazadde ba Sera bo tebaafunako kkopi ate ne bataweebwa na nsonga nnambulukufu lwaki tebaagifuna!\nKyazze yagambye nti, nabo baali balinda aba famire babawe kkopi ku byali bivudde mu kukebera omulambo gwa Sera wabula baakanda kulinda nga buteerere.Ekibiina kino, kyali kisongebwamu olunwe okumanya ku nfa ya Sera ng’ababyanguya babisala nti, abakulu balabika omu yali ateze munne obutwa Sera n’abugwamu kyokka kino tewali yali avuddeyo kukikakasa.\nKyazze yagambye nti, tewali muntu yenna mu Swangz Avenue yakwatibwa ku kufa kwa Sera era ng’ekibiina, nabo okutuusa kati tebamanyi kituufu kyamutta.\nFayiro y’omusango eyali ekolerwako ku CPS mu Kampala, Oumo bwe baamukyusa tewali amanyi gy’eri, mu kkooti teyagendayo n’aba famire baggwaamu amaanyi nga tewali abayamba!\nOkufa kwa Moze kigambibwa Kanyama yamusindika n’agwa n’ayatika omutwe.\nEMMANUEL MAYANJA ‘AK47’\nYafa March 16, 2015, mu ddwaaliro e Nsambya oluvannyuma lw’okusangibwa mu kinaabiro ky’ebbaala ya Denjavu e Kabalagala eyali eya maneja we Jeff Kiwa ng’akyali mu kibiina kya Team No Sleep (TNS) ku ssaawa nga 4:00 ez’ekiro ng’afudde.\nKigambibwa nti, yagwa naakuba enkoona ku kisenge. Kitaawe Gerald Mayanja kyabuusabuusa n’okutuusa kati. Ono akyewuunya engeri omuntu gy’ayinza okugenda mu kiyigo okufuka ate mu kugwa n’akyuka n’akuba enkoona ku kisenge! Ekyo kisoboka kitya?\nAK47 yasangibwa wansi ng’agudde ng’alina ekiwundu ku nkoona nga ku kisenge ky’ekiyigo, kuliko omusaayi ogukulukuse awagambibwa nti we yakuba\nenkoona. Okuva lwe yafa, nnyina, kitaawe ne bagandabe Douglas Mayanja ‘Weasel’ ne Joseph Mayanja ‘Dr. Jose Chameleon’, Pallaso n’abalala, baagaana okukkiriza bakyasonga ku Jeff Kiwa okubeera ng’aliko ky’amanyi ku nfa ya AK47 newankubadde nga ye abyesammula.\nWaliwo omuvubuka eyali alongoosa ku bbaala eno eyategeerekekako erya Mumbere eyategeeza nti yali yalaba ekyaliwo, era ono poliisi gwe yatwala ng’omutemu! Naye okuva olwo tewali amanyi Mumbere gy’ali!\nFAYIRO YA AK47 YABULA\nBuli March 16, famire n’emikwano bategeka okusabira omwoyo gw’omugenzi. Kino okukikola, Muzeeyi Mayanja asooka ku poliisi okumanya omusango we gutuuse. Ku Lwokuna lwa wiiki eno, Mayanja yakedde ku poliisi e Katwe okumanya ekigenda mu maaso ku musango gwa mutabani we.\nAbaserikale be yasanze mu ofiisi y’akulira okunoonyereza ku buzzi bw’emisango mu Kampala South okwabadde ne Bitali Ssentamu baamutegeezezza nti, ‘Ekimu ku bikyasibye omusango gwa AK47 kwe kuba nga Mumbere akyabuze nga yaddukira mu Congo, ssinga akwatibwa, wajja kubaawo ekitambula!’\nKyokka baabadde bakyamunnyonnyola n’agamba nti bye bamulimbye bimala akimanyi bulungi fayiro y’omusango tebagirina yababulako.\nYagambye nti, abaserikale baagaana okuggya sitatimenti ku bantu abaaliwo ng’obutemu bukolebwa ate balinga abaakikola mu bugenderevu kuba nsonga ki ebagaana! Yagasseeko nti, we battira AK47, yali atumizza ebyokulya wabula omuwala gwe yali abitumye tebaamuggyaako sitatimenti, abaliraanye ebbaala nabo tebaggyibwako sitatimenti, olwo kati banoonyereza biki?\nOmwogezi wa poliisi ya Kampala n’emiriraano, Luke Owoyesigyire, yakubidde Ssentamu essimu nga Bukedde yeetaaga okumanya ku fayiro ya AK47, wabula yamutegeezezza nti, yabadde tagirina mu kaseera ako nga yetaaga okusooka okuginoonya!\nDanz Kumapeesa abazigu bamuteega adda waka ne bamukuba n’afiira e Nsambya.\nYali polodyusa wa nnyimba ng’akolera abayimbi abanene okuli Rehema Namakula, Bebe Cool, Winnie Nwagi n’abalala.\nAbantu abataategeerekeka, baamuteega ng’adda awaka nga June 4, 2017 ne bamukuba ku mutwe era yamala akaseera mu ddwaaliro e Nsambya gye yafiira nga October 07, 2017.\nRuth Namirembe, mwanyina wa Danz yategeezezza nti: Omusango gwa Danz twaguggulawo ng’amaze okufa kuba bwe yali ku kitanda tewali yafaayo ku bya musango anti obudde twabumala mu kumujjanjaba. Era baayita maama ku poliisi y’e Katwe okukola sitatimenti.\nPoliisi yatugamba nti ekyanoonyereza ate tebasobola kugikaka kwanguya musango, munnange tulinze tulabe kye batugamba oba bakutteyo omuntu tewali kavaayo.\nKyokka, ensonda ezaali zigoberera Danz ng’amaze okutwalibwa mu ddwaaliro, zaatutegeezezza nti waliwo fayiro poliisi gye yali yasooka okuggulawo wabula tebamanyi wa gye yalaga.\nDenis Oscar Mubuuke Galiwango Kamya ‘Dizzy Nuts’ baamutomerera Kireka mu maaso g’ebbaala ya New Victoria Club, ono yali agenze kuyimba ne mukama we, Bebe Cool eyali ava okuyimbira mu bbala eno.\nDizzy Nuts yali yaakayimbulwa okuva mu kkomera n’agenda ayimbe ne Bebe, wabula mmotoka yamutomera n’edduka mu kabenje abamu ge bagamba nti kaali kapange!\nHerbert Kiyinga amanyiddwa nga Cuber eyali ayimba ne Dizzy Nuts, yagambye nti: Mu ttumbi nga Bebe amaze okuyimba, yafuluma ebbaala n’ebbiina ly’abantu okuli ne bakanyama, ku bbali okuliraana Sports View Hotel (etunuuliganye ne Victoria Club) waaliwo mmotoka kika kya Harrier eyali esimbyewo.\nBebe bwe yayingira mmotoka ye, Harriar eyali ku bbali nayo yasimbula n’esaabala abantu okuli kanyama wa Bebe, maneja w’ebbaala Saka n’etwaliramu ne Dizzy Nuts.\nMmotoka yabulawo ne gye buli eno tewali yali azzeemu kugirabako! Mu kuyoolayoola abaali bakoseddwa, Dizzy Nuts baali bamwerabidde kuba ye yagwa mu mwala era abaali ebbali be bajjukiza nti waliwo agudde mu mwala bagenda okumwetegereza nga Dizzy Nuts.\nOmuduumizi wa poliisi y’e Kira, Shifa Kiribwa yategeezezza nti, mu kusooka, abanoonyereza ku misango baagendayo nga bategeezeddwa nti yali atemuddwa, naye oluvannyuma lw’okukitegeera nti kaali kabenje era omusango ne gutwalibwa aba poliisi y’ebidduka e Kireka.\nCornelius Oloya ‘Master Blaster’, yali muzannyi wa katemba ate nga muyimbi, yamanyika nnyo olw’akayimba ke ‘Teacher’. Yafa December 30, 2015, nga yakubwa masasi ku bbaala ya Eden Service Park e Bwaise. We yafiira yali afulumizza akayimba akapya ‘Ekibala’.\nWaasookawo akacankalano wakati w’abavubuka Bannayuganda ne bannansi ba South Sudan abaali bapangisizza ebbaala eno nga bataddewo ekivvulu kyabwe ne bagaana Bannayuganda okuyingira.\nAkavuyo kaatandika kiro ne bagugulana okutuusa ng’obudde busaasaana poliisi we yatuukira era mu kavuyo awo, omuserikale wa poliisi we yakubira amasasi agaakwata Master Blaster n’afa ng’atuusibwa mu ddwaaliro e Mulago.\nOmwogezi wa poliisi ya Kampala n’emiriraano, Luke Owoyesigyire yagambye nti, fayiro y’omusango gwa Master Blaster, yagenda mu kkooti e Nabweru, omuserikale wa poliisi eyamukuba essasi n’ayimbulwa ku kakalu ka kkooti nti kyokka omusango gukyagenda mu maaso.


Abasawo oba temwagala kukola muve mu malwaliro ne nnyumba zaffe, Minisita Baryomunsi akalambidde - Watchdog Uganda\nAbasawo oba temwagala kukola muve mu malwaliro ne nnyumba zaffe, Minisita Baryomunsi akalambidde\n"Abaana bano batumazeemu nnyo amaanyi kubanga kati bamaze sabiiti 6 nga tebakola wabula bakayanira nsimbi, naye tetugenda kusazaamu kye twasalawo ne minisitule ye by'obulamu ffe tubalinze ku lw'akutaano tulabe kye baliko bwe batadda ku mirimu bagobeddwa" Baryomunsi bwe yagambye.\nMinisita we bya mawulire ne Tekinologiya Chris Baryomunsi\nMINISITA we by’amawulire ne Tekinologiya era nga ye mwogezi wa Gavumenti Chris Baryomunsi akalambidde ku ky’abasawo abakyalemedde mu keediimo, nagamba nti bano balina okwabulira amalwaliro saako ne nnyumba za Gavumenti mwe basula kubanga bagenda kuba nga tebakyabalibwa nga abakolera Gavumenti n’abantu ba bulijjo.\nBaryomunsi agamba nti kino bataddewo nsalesale wa lw’akutaano luno nga abasawo abali mu kugezesebwa bamaze okusalawo ku ky’okukola, nti kubanga babakooye buli kadde okuba nti tebakola ate nga bakyali mu mayumba ga Gavumenti.\nOkwogera bino abadde ku pulogulaamu ya Morning Breeze ku ttivvi ya NBS, mwasinzidde nalabula abasawo ku kyayise empisa embi n’obutalumirirwa bantu ba bulijjo wabula nga bafaayo ku nsimbi zokka.\n“Abaana bano batumazeemu nnyo amaanyi kubanga kati bamaze sabiiti 6 nga tebakola wabula bakayanira nsimbi, naye tetugenda kusazaamu kye twasalawo ne minisitule ye by’obulamu ffe tubalinze ku lw’akutaano tulabe kye baliko bwe batadda ku mirimu bagobeddwa” Baryomunsi bwe yagambye.\nYayongeddeko nti ensimbi ezabasuubizibwa zigenda kubawebwa nga n’abakozi abalala bonna bwe bakyalindako nagamba nti bano balina okukimanya nti Ensi tekoma ku bbo nti kubanga ne bwe babadde mu keediimo amalwaliro gakola naddala banaabwe abamanyi nti okuba omujjanjabi kuyitibwa sso ssi kuyisa bivvulu.\nGye buvuddeko abasawo abali mu kugezesebwa baavaayo ne balaga obutali bumativu nga entabwe eva ku nsimbi ezibasasulwa ze bagamba nti zaali ntono nnyo okusinziira ku mirimu gye bakola mu malwaliro ga Gavumenti.\nBano baatuula n’omukulembeze we Ggwanga era ne bakkaanya ensimbi zino z’ongezebwe okuva ku 700,000 okutuukira ddala ku 2,500,000, zebagamba nti nazo tezinalabikako.\nOFWONO OPONDO: Besigye’s loose-bitter Tongue, UPDF in DRC and US kangaroo Sanctions\nBobi Wine under ‘house arrest’, security guard arrested ahead of planned visit to Kayunga\nBobi Wine under 'house arrest', security guard arrested ahead of planned visit to Kayunga


Bukedde Online - â€˜Ngâ€™enda\nâ€˜Poliisi ya CPS yanzibako ssente zange obukadde 9â€™\nKiseera kya kusaba\nWabula mu kisiibo, ngâ€™enda kufuba okulaba nga waakiri nsombayo Mmisa ssatu. Kye mmanyi, okusiiba tekitegeeza butalya na kunywa byokka wabula okusaba kikulu.\nNakimera bwe yategeezezza ngâ€™abuuziddwa ku kyâ€™ategeera mu kisiibo. Yagambye nti tewali kimugaana kulya kyâ€™ayagala mu kisiibo okuggya\nNakimera bwe yategeezezza ngâ€™abuuziddwa ku kyâ€™ategeera mu kisiibo. Yagambye nti tewali kimugaana kulya kyâ€™ayagala mu kisiibo okuggyako ku Lwokutaano lwokka eddiini yâ€™Ekikatoliki lwâ€™etakkiriza kulya nnyama.\nYagasseeko nti okuva ekisiibo lwe kyatandika yeewala okumala gatambula. Ayagala yeewe obudde obumala okwogera ne Katonda we ngâ€™ali waka. Agamba nti bwâ€™abeera ennyo mu bantu, oli ayinza okumukuulako waya ekiyinza okumuleetera okumuddiza omuliro ekitakkirizibwa mu kisiibo.\nâ€œNaye ekisinga obukulu ngâ€™enda kufuba okusabanga mu Klezia nga nkozesa akakisa kâ€™ekisiibo kubanga bulijjo obudde mbadde sibulina. Kati ngenda kufuba nkyuseeko. Ekizibu ekibadde kinnemesa okusaba ku Ssande lwa kulemwanga kukeera. Nsanga Mmisa ewedde ate olumu ne sitawaanira ddala kugenda kubanga mba manyi nti yawedde dda. Ebyo bye ngâ€™enda okukyusa mu kisiibo era we kinaggweera nja kuba nga nsabye ekiwera.â€ Nakimera bwe yategeezezza.\nAgamba alina ensonga ze zâ€™asiibira kyokka za kyama.


Bukedde Online - Ebyabadde mu kafubo ka Bobi ne Besigye\nDP si mmativu na Gavumenti ku bya corona...\nBobi ne mukyala we Babie (ku ddyo) ku bugenyi ewa Besigye.\nENSISINKANO ya Bobi Wine ne Besigye mu kiseera kya kalantiini ewadde ab’oludda oluvuganya gavumenti essuubi ly’okwegatta nga boolekera akalulu ka 2021 akakyaliko ebibuuzo.\nEnsonda zaategeezezza nti enteekateeka y’okusisinkana yali yalukibwa dda nga kalantiini tannatandika era mu nteekateeka eyasooka, Besigye ye yalina okusituka agende e Magere ewa Bobi Wine; kyokka ekiseera kya kalantiini kyakyusizza ebintu era ne bakkaanya Bobi Wine y’aba agenda e Kasangati ewa Dr. Kizza Besigye.\nBobi Wine mu kiseera kino alina olukusa okutambula ng’omubaka wa Palamenti owa Kyaddondo East kyokka ate Besigye talina ngeri gy’atambula kubanga sitiika gye yalina okuweebwa ng’eyisibwa mu mukago ogugatta ebibiina by’ebyobufuzi (IPOD) baagisimbira ekkuuli mu kugabana sitiika ezo, ng’abeebibiina ebirala babuuza aba FDC ekiti mwe baweera Besigye sitiika ng’ate talina kifo kya maanyi mu kibiina.\nRobert Kyagulanyi (Bobi Wine), bwe yasimbudde ewuwe e Magere ku Lwokusatu, yasoose wa Besigye nga tannagenda mu Palamenti gye yayogeredde ku makampuni agakola “masiki” ng’ayagala n’ezikolebwa amakampuni amatono zikkirizibwe ku katale kasita ziba nga zituukana n’omutindo.\nEwa Besigye yatuuseeyo ku ssaawa nga 4:00 ez’oku makya era Besigye n’asalawo batuule ebweru awali akafo mw’asisinkanira abagenyi. Bobi baamugabudde caayi ow’amata, obumpwakimpwaki n’amenvu era baateesezza nga bwe bombi bwe banywa caayi n’amenvu.\nEBYABADDE MU KAFUBO KA BESIGYE NE BOBI Ensonda zaategeezezza nti Bobi yasoose kuyozaayoza Besigye okuweza emyaka 64 gye yakuza ku kabaga akaaliwo ku nkomerero y’omwezi oguwedde.\nBesigye nti naye yatenderezza Bobi olw’okuyiiya ennyimba ennungi ezikoze ennyo okubunyisa obubaka bw’okulwanyisa obulwadde bwa COVID-19 (obuleetebwa akawuka ka Coronavirus) mu Uganda, Afrika n’ensi yonna.\nOluvannyuma baatandise okuteesa era kigambibwa nti akafubo kaabwe keetoolodde nnyo ku mbeera eriwo ne ky’etegeeeza mu byobufuzi bya Uganda. Baakubaganyizza ebirowoozo ku ngeri gavumenti gy’ekuttemu kaweefube w’okulwanyisa Corona n’ebiragiro Pulezidenti by’abadde awa n’engeri abeebyokwerinda abamu gye bakozesezza ebiragiro ebyo okutulugunya abantu.\nEnsonda zaategeezezza nti baateesezza ne ku ky’akalulu ka 2021 nti era Besigye n’alaga okutya nti akalulu kayinza okwongezebwayo nga gavumenti ne Palamenti bawadde ensonga y’embeera ya Corona, kyokka nti n’agamba nti yakitegeddeko bwe banaaba basazeewo akalulu kabeereyo, bagenda kussaawo obukwakkulizo bungi omuli n’okugaana enkuhhaana ezinoonya akalulu; kampeyini bazikubire ku ttivvi ne leediyo.\n“Bombi bakkaanyizza okusimbira ekkuuli enteekateeka essaawo akalulu akaliko obukwakkulizo obungi, kubanga kagenda kuba kayamba omuntu omu yekka ali mu buyinza.” Omu ku bayambi eyabaddewo ng’olukiiko lugenda mu maaso bwe yategeezezza Bukedde eggulo ku byabadde mu lukiiko lwa Bobi ne Besigye.\nKigambibwa nti baatuuse n’okugamba nti okukkiriza akalulu akataliimu kukuba kampeyini mu bantu ng’ensonga eweereddwa ya Corona, waakiri bakongezaayo ne bakategeka mu kiseera mwe basobolera okukubira kampeyini obulungi.\nBaasazeewo okubeera n’ensisinkano endala okwongera okuttaanya bwe bayinza okukolera awamu mu kulwanyisa ebintu bye bagamba ebinyigiriza ab’oludda oluvuganya gavumenti.\nBaasazeewo n’okukolagana ennyo mu kulwanirira abantu b’enjuyi zonna okuli olwa People Power eya Bobi ne FDC omuva Besigye abakwatibwa ku misango egirowoozebwa nti gya byabufuzi. Kigambibwa nti ng’olukiiko terunnaggwa, Besigye yalabudde Bobi Wine okusunsula ennyo b’akola nabo n’amugamba nti abantu abamu emisana baba ba People Power, ate bwe buziba ne bafuuka ba “kyenvu”. Ensisinkano eno yajjidde mu kiseera nga basajja ba Bobi Wine abakulemberwa Ashberg Kato baakamala okulangirira nga bwe baasaze eddiiro ne beegata ku NRM.\nMu May 2019, Besigye yeesitula n’agenda e Magere okukyalira Bobi Wine era ne bateesa ku nsonga eziwera, ate mu wiiki eyaddako ne bafuna olukiiko olulala olwatuula mu maka ga Loodi Meeya Erias Lukwago e Lubaga. Ekiseera ekyo, Bobi yali yaakayimbulwa\nMayinja ayogedde ebya ddiiru y’e Kiboga


Bukedde Online - Nwagi azze kumenyawo Desire Luzinda: Ebitone byabwe bissiddwa ku minzaani\nNwagi azze kumenyawo Desire Luzinda: Ebitone byabwe bissiddwa ku minzaani\nObutayita na Muganza tekinnemesa kudigida...\nNg’oggyeeko ekitone ky’okuyimba n’eddoboozi ly’akyusa okusinziira ku sitayiro oba ekika kya myuziki gw’akola, ebirala ebiwadde Nwagi amaanyi n’etuttumu mu bbanga ettono kye kikula n’endabika ye (ffiga ennungi) ebicamula abalabi naddala abasajja.\nLuzinda ne Nwagi bateereddwa ku minzaani\nWINNIE Nwagi (Nakanwagi) y’omu ku bayimbi abapya abaleese amaanyi mu nsiike y’okuyimba.\nMu bbanga ery’emyaka ebiri gy’amazze ng’avudde mu mpaka za Coca-cola Rated Next ezaamutunda mu bantu, akakasizza abawagizi be nti asobola n’okunyiya abayimbi abanene omuziki.\nEmbeera eno y’evuddeko n’abamu okumupima ku muyimbi munne Desire Luzinda gwe baakazaako erya ‘kitone’.\nAmanyi n’okukyewaaniramu nga Katonda bwe yamuwunda obulungi. Abakyala bano ababiri kati bafuuse mboozi mu bawagizi baabwe ng’abamu bagamba nti Nwagi ajjidde mu kifaananyi kya Desire Luzinda era alwana kumumenyawo. Kyokka Desire alabudde Nwagi obutacamuukirira kubanga abawagizi be bajja kumubuzaabuza nga bamuwaana bamulemese n’okuyimba.\nNwagi ng’ayambadde obugoye obumukola ffiga.\n‘‘Okuggyako oyo omwana okunneefanaanyirizaamu mu ffiga, ebisigadde talina w’antuuka’’. Desire bw’agamba. Mu butuufu, abawala bano bombi Katonda yabawunda n’abawa ffiga ne hipusi ssaako ebiwato bye banyeenya ne bacamula abantu.\nYe bwe gutuuka ku basajja bakuba obufaananyi nga bwe babooza. Desire baamulabako mu ku katambi naye Nwagi abawa okuteebereza.\nNwagi bwe yabuuziddwa oba ddala ajjidde mu kifaananyi kya Luzinda era ayagala kumumenyawo yazzeemu nti: “Sigaana bantu kwogera kye baagala oba kye balowooza. Luzinda simusisinkanangako naye kye mmanyi alabika bulungi.\nKale okumupima oba okumugeraageranya nange sikirinaako buzibu naye mu kulaba okwange ndowooza ndi wa njawulo ku Luzinda era mmusinga mu buli kimu yadde ndi muto’’.\nYagasseeko nti: ‘‘waliwo abawulira amaloboozi gange nga ntandika okuyimba ne bagamba nti nnyimba nga Juliana ate abalala nti nnyimba nga Iryn Namubiru n’abandi okunfaananya Rema Namakula’’.\nNwagi ne muwala we nga balya ekyennyanja.\nAte Desire Luzinda bwe yabuuziddwa ku nsonga eno yagambye: “Abapika Nwagi n’okumuwaanawaana mumuwabya era mugenda kumulemesa okuyimba ng’ate bambi tannaba kwetengerera bulungi kubanga ye alina okuba ne ‘hiiti’ okutuuza abantu bamulabe. Katonda yatutonda nga tuli banjawulo kale Nwagi tasobola kubeera Luzinda yadde okunfaanana oba okuntuuka. Kye mulina okumanya nti mupya mu nsiike era yeetaaga okuyambibwa so si kumugeraageranya ku Luzinda eyamalayo edda. Essaawa eno ndowooza ku bya kuva mu kuyimba okwa ‘Puleesa’ nzire mu bizinensi kyokka oyo mukaziwattu takolangayo wadde lonki’’.\nKu kye boogera nti akozesa endabika ye, obulungi n’ebintu ebirala ku mubiri gwe okufuna ettutumu, Luzinda yazzeemu nti “okuyimba osobola okuyitirawo mu bintu bingi ate abawagizi tebaagala muntu alabika bubi kale nze kino sikirinaako buzibu kubanga kinkolera”.\nNwagi ng’akuba omuziki nga bw’abibinaza akabina.\nAMAANYI GAABWE NE BYE BAFAANANYA\nBombi oyinza okuboogerako ng’abakulidde mu Kampala. Luzinda muwala wa Hajji Jamadah Luzinda Kizito ow’e Kawempe naye nga yakulira ku Makerere Flats. Ate Nwagi muwala w’omugenzi Sarah Namuddu Kulabako ne Henry Kabiito. Ono akulidde Namasuba.\nLuzinda yasomera: Buganda Road Primary, Omega College ne Makerere High gye yamalira S6.\nYeegatta ku Yunivasite y’e Makerere okusoma diguli mu Developmental Economics kyokka teyagimalaako.\nAgamba akyakirowoozaako okuddayo okumaliriza emisomo gye. Ate Nwagi yasomera: St. Agnes Naggalama, East high Ntinda, Migadde College ne Namagabi SS e Kayunga.\nOlwamala S6 eby’okusoma n’abivaako. Agamba nti alowooza kuddayo kusoma byamisono kubanga abyagala nnyo.\nDesire Luzinda ng’anyumye mu kiteeteeyi.\nLuzinda ensiike agimazeemu emyaka 10. Yasooka kukola ku TV ya WBS ng’aweereza pulogulaamu y’amasanyu ne Chopper Chopper gye yava okutandika okuyimba. Nwagi: Abamu ku bamulaba balowooza nti okuyimba akutandise mwaka guno.\nYamala emyaka esatu ng’ayamba ku bayimbi mu situdiyo okuyisaamu amaloboozi (backing) okuli: Evelyn Lagu, Haruna Mubiru ne Titie.\nMu 2014 yavuganya mu mpaka z’okuyimba eza Coca-Cola Rated Next n’akwata ekifo ekyokusatu.\nEno gye yava okwegatta ku Swangz Avenue mw’ayimbira.\nEBIPYA N’EZIMU KU NYIMBA EZIBATUNZE\nNwagi gye buvuddeko yafulumiza ‘Kibulamu’. Luyimba lwa mukwano ng’omuntu yeemulugunya ku laavu.\nEzimu ku nnyimba ezimutunze kuliko: Musawo, Embeera, Gwe nnoonya, Katonokatono, Science (ne King Saha), Go Go (ne Khalifa) n’endala. Luzinda asembyeyo kufulumya ‘Lwaki weekoza’ olw’omukwano.\nAbeera agamba omwagalwa we nti bw’oba olina ky’oyagala tosaanye kwekoza. Ennyimba endala kuliko: Mubiite, Nkomyewo, Nyumirwa nnyo, Mbeere naawe lwe yakola ne Mesach Ssemakula, Omwami (ne ba Ngoni), Fitting (ne Goodlyfe), Buli wendi, Kitone, Ebyama n’endala.\nDesire Luzinda ng’ali ne muwala we.\nBombi balina ababategeera n’okubawabula mu by’okwambala. Desire agamba olugoye lwonna nga lumukwata, lumukolera kubanga luggyayo ffiga ye.\nNe Nwagi agamba nti engoye ezimukwata naddala ebiteeteeyi bimukolera era bw’abyambala alabira ddala nga ffiga ye evuddeyo.\nABASAJJA (EBYA LAAVU)\nBombi bazadde nga buli omu alina omwana naye tebabeera na bataata baabwe. Owa Luzinda ye Michelle Nakubulwa (12) ate owa Nwagi ye Destiny Mirembe (5).\nBw’obabuuza ku bya laavu, Nwagi agamba alina omuntu we gw’alaba tamwogera mannya. Ate Luzinda agamba nti takyali ku ‘katale’ yafuna eyamuwonya laavu y’obufere.\nOmusajja tamwogera mannya kyokka agamba nti essaawa yonna ekintu bakitwala ku ddaala eddala. Bombi bagamba nti abasajja bangi babeeyunira nga babasaba omukwano n’obufumbo kyokka buli omu mugumu w’ali era abamu kati bakola kimu kya kubafuula mikwano gyabwe.\nEkimu ku bintu ebikyasinze okuzibuwalira Luzinda okwogera gy’emyaka gye. Ono yalemera ku 25. Kyokka Nwagi gw’ayita omwana omuto alina 27.\nBYE BAFUNYE MU KUYIMBA\nOlw’okuba yakatandika okuyimba, Nwagi agamba ng’oggyeeko okukola emikwano, emirimu kati afuna era ali mu kukuhhanya ssente okulaba ng’aliko eky’amaanyi ky’akola okuva mu ssente z’okuyimba akole bizinensi.\nAte Luzinda afunyemu bingi okuli mmotoka ez’ebbeeyi, amaka e Naalya, enju gy’azimba e Matugga n’ebirala.\nDesire ng’ayiga okukuba ebivuga.\nLuzinda agamba nti okuyimba kumulinyisizza ennyonyi okutuuka mu mawanga ag’enjawulo okuli: Bungereza, Germany, Amerika, Sweden, China, South Africa n’awalala.\nAte Nwagi yeesunga kivvulu kye ekisooka emitala w’amayanja ekigenda okubeera mu Bungereza ku nkomero ya May ate mu September agenda mu Amerika. Gye buvuddeko yaliko e Dubai.\nNwagi agamba asobola okuzina, okukuba ehhoma n’engalabi nga kati ayiga kukuba nnanga kyokka ne Luzinda ayiga kukuba bivuga.\nABANTU BE BEEGOMBA\nLuzinda yakula yeegomba omuyimbi Omumerika, Mariah Carey ne Julian Kanyomoozi ate Nwagi yeegomba Juliana Kanyomozi ne Iryn Namubiru.\nBEERABA WA MU MYAKA 2 MU MAASO\nNwagi ayagala kubeera muyimbi omukyala asinga mu ggwanga akole n’ennyimba ezookya n’abayimbi ba Afrika ab’amannya.\nYe Desire Luzinda alowooza ku kya kutandika bizinensi n’okuwa abantu emirimu akendeeze ku by’okuyimba awe abaana ggaapu.\n“Abapika Nwagi n’okumuwaanawaana mumuwabya era mugenda kumulemesa okuyimba ng’ate bambi tannaba kwetengerera bulungi kubanga ye alina okuba ne ‘hiiti’ okutuuza abantu bamulabe. Katonda yatutonda nga tuli banjawulo kale Nwagi tasobola kubeera Luzinda yadde okunfaanana oba okuntuuka. Kye mulina okumanya nti mupya mu nsiike era yeetaaga okuyambibwa so si kumugeraageranya ku Luzinda eyamalayo edda. Essaawa eno ndowooza ku bya kuva mu kuyimba okwa ‘Puleesa’ nzire mu bizinensi kyokka oyo mukaziwattu takolangayo wadde lonki’’.\nOnoosanyukira wa ku lunaku lw’Abajulizi?


Bukedde Online - Emidaala n’amaduuka mu USAFI byakugabibwa buto\nBawakanya KCCA okukulembera okuwandiisa bodaboda...\nKCCA egumizza Bannakampala ku kalippagano...\nABAKUGU bazudde nti waliwo emivuyo egyakolebwa mu ngaba y’amaduuka n’emidaala mu katale ka USAFI ne balagira baddemu babigabe okusobola okutereeza byonna ebyasoba.\nMu lipooti eyafulumiziddwa nga January 31 omwaka guno ng’essiddwaako omukono gwa Can.\nMoses Bwire akulira ebyokutereeza ebitabo mu KCCA , yazudde ebyewuunyisa bingi ebyetobeka mu ngaba y’amaduuka.\nLipooti eraga nti olukalala lwa bannannyini maduuka olwaweebwa KCCA ng’eguze akatale kano mu 2014 lwakyuka era lwawuka kinene ku bwannannyini bw’abasuubuzi abali mu katale ekiseera kino.\nLipooti eraze nti bangi ku baasooka mu katale baakavaamu ne batunda amaduuka gaabwe n’emidaala ng’abamu baagula bannaabwe ne baweza amaduuka agasoba mu limu erikkirizibwa mu mateeka ate bangi amaduuka ne bagasuulawo ng’ekiseera kino makalu.\nKyokka byonna kigambibwa nti baabikola tebategeezezza KCCA, nnannyini katale.\nAbakugu balaze nti bino bifiirizza nnyo KCCA ne bikendeeza ennyingiza y’ekitongole era okubimalawo, lipooti yasembye bino; KCCA eddemu egabe bupya amaduuka gonna agali mu katale kano.\nMu July wa 2017, KCCA yayita abasuubuzi abakolera mu maduuka agali mu katale mu lukiiko olw’awamu n’ebategeeza ku nteekateeka eno kyokka yali tennaba kutuukirira.\nMu lukiiko lwe lumu era yalangirira nti amaduuka gonna gagenda kuddamu okugabibwa.\nAbasuubuzi baatandikirawo okusaba amaduuka okusinziira ku buli omu lye yali ayagala era abasuubuzi 345 be batutteyo amabaluwa agasaba amaduuka.\nLipooti eraga nti akatale kano kalimu amaduuka 188 kyokka amaduuka 199 gamaze okugabibwa nti wasigaddewo 119 agalindirirwa okulangirirwako bannyinigo. Lipooti eraga nti amaduuka gonna gagenda kugabibwa ate oluvannyuma bazzeeko emidaala nga bayita mu nkola yeemu.\nAbakugu bazudde nti bangi ku baaweebwa amaduuka mu kusooka tebaategeera mateeka gaali gagenderako kyokka kati tewali akkirizibwa kupangisa dduuka limuweereddwa wadde okulitunda mu nkola ya ‘goodwill’.\nTewali akkirizibwa kuva mu dduuka limuweereddwa n’alirekawo okumala ennaku 60 nga tategeezezza KCCA n’ensonga ezirimu eggumba mu buwandiike.\nTewali musuubuzi akkirizibwa kusuulawo dduuka limuweereddwa n’alisibiramu emmaali ye nga tategeezezza KCCA era bw’akikola bagenda kulimenya bakasuke ebintu bye ebweru.\nOkukola lipooti eno kiddiridde olukiiko lwa Loodi meeya, Erias Lukwago olwatuula nga May 17, 2017 okutabuka ne lulangirira nti babannyonnyole baani abatuufu abalina amaduuka mu katale kano n’emidaala kubanga kigambibwa nti n’abamu ku bakozi mu KCCA beegabira ku maduuka n’ebifo mu katale kano ate ng’abasuubuzi bangi abakakoleramu tebalina bwannannyini bwa bifo.\nOlukiiko lwasaba baddemu banoonyereze ku nzirukanya y’akatale n’okutereeza ebisobye era lipooti eyafulumiziddwa yasembye nti baddemu bagabe bupya amaduuka n’emidaala mu katale. Lipooti eraze nti bangi ku bannannyini maduuka tebabadde na ndagaano eraga bwannannyini butuufu ne KCCA wadde ne kkampuni eyaguza KCCA akatale eyitibwa M/S SAFINET UGANDA LTD.\nLipooti esembye nti mu nteekateeka empya bonna baweebwe ebiwandiiko ebiraga obwannannyini mu mateeka. Lipooti eraze nti bangi ku bakolera mu maduuka n’emidaala babadde tebasasula okumala emyezi 20 era basembye buli abanjibwa asasule bunnambiro.\nLipooti eno yaweereddwaako minisita wa Kampala, Beti Kamya, Loodi meeya Erias Lukwago, omumyuka wa Loodi meeya, Sarah Kanyike ne bameeya ba munisipaali ettaano ezikola Kampala.\nAkatale kano akawerako yiika mukaaga kabaddemu emivuyo mingi okutandikira ku mugagga Omar Ssekamate mu biseera by’okugula ettaka n’okusengula abaali balikolerako.\nSsenkubuge attottodde ku kirooto ky’okwesimbawo ku bwapulezidenti\nMusisi asiibudde Erias Lukwago\nOluguudo ku Arua Park baluguzizza omugagga w'omu Kampala\nAba Owino bagaanye KCCA okubalongooseza akatale


Bukedde Online - Mayinja okuwunya ku mabeere g’abakazi tekiimuleetere leenya?\nMayinja okuwunya ku mabeere g’abakazi tekiimuleetere leenya?\nBizu oyo y’ani akuli bbize?\nBa Ghetto Boyz ffe tukola ebyamagero’\nMayinja ng’abulidde mu bifuba by’abakazi.\nOMUYIMBI Ronald Mayinja bwe yalinnye ku siteegi, abawala n’abakazi ne bamuyiikira okumufuuwa n’okuzina naye. Nga bulijjo olwamaze okuteeka emmaali mu nsawo n’atandika okuttunka nabo mu mazina n’okubanyiga eminyigo.\nWabula kirabika obwedda anyumirwa nga n’omutima gumwewanise. Baabadde batandise okumukwata awabi kwe kusooka okubeetegula n’abagamba, ‘bannange, munsonyiwe temunkwata awabi.\nBino bye munkola mukyala wange gwe nalese awaka nga mmugambye nti hhenda kukola ajja kubiraba anyiige’. Wabula wadde yagezezzaako okwewozaako tekyagaanyi bakazi bano kweyongera kumuyiikira ng’eno bwe bamugamba nti, ‘ssebo awo tofunyeewo kabonero, mukazi wo oba anoba anobe, ffe weetuli abaana tujja kubakuza’.\nYabadde ku Los Angels e Kawempe gye buvuddeko. Bino byabadde bigenda mu maaso ng’eno abasajja bwe bawaana Mayinja okumanya okunyiga abakazi.


Bulungibwansi Day 2020. – CBS FM buganda\nHomeAg'ObwakabakaBulungibwansi Day 2020.\nBulungibwansi Day 2020.\nOctober 8, 2020 Sylivestar Ag'Obwakabaka, Features, News, Opinions, Uncategorized 0\nSsaabasajja Kabaka empologoma ya Buganda Sseggwanga Ronald Muwenda Mutebi ll, asiimye okulabikako eri obuganda olwaleero, ngóbuganda bujaguza olunaku lwa government ezébitundu ne Bulungibwansi nga luno lwenunaku lwamefuga ga Buganda .\nSsaabasajja Kabaka emplogoma ya Buganda yasiima obuganda bukuze olunaku luno nga Bukola bulungibwansi, era Obuganda bumaze Sabiiti namba nga bukuza olunaku luno, nga buyita mu kusimba emiti mu Masaza okuuma obutonde bwénsi, okuyonja embiri nébifo mwebabeera blwanyise eddwadde eziva ku bujjama.\nEmikolo gino gibumbujjira mu Lubiri e Mengo mu nkola eyakinasayansi, kumulamwa ogugamba nti abaami nóbutonde bwénsi.\nBweyali ku mikolo gya Bulungibwansi egyo mwaka oguwedde ku gombolola ye Masuliita mu Busiro, Beene yalabula abantu abatandise okukozesa olukujjukujju okunyaga ettaka lya Kabaka n’elyabantube, nalagira abaamibe nga bakolaganira wamu ne kitongole kya Buganda Land board okuvaayo bayambe ku nsonga eno.\nOmuteregga yategeeza nti abakujjukujju bano bafuna ne byaapa ebijingirire nebagoba abantu ku ttaka lyaabwe.\nKu mukolo ogwa leero Beene yasiimye okukwaas amasaza agasukulumwe ku ganaago mu Buwereza obulungi eri abantu bebawereza, era omwaka guno Mawokota yeyakutte ekisooka, nedirirwa Kyadondo, Bulemeezi nekwata kyakusatu, Kyaggwe yakuna, Busiro yakutaano ne Buddu yamukaaga.\nKatikkiro wa Buganda Charles Peter Mayiga agamba nti ekimu ku kinataasa Buganda ne Uganda okwekolera ku nsonga ezibaluma ye nkola eya Bulungibwansi.\nMinister avunaanyizibwa ku Bulungibwansi, ettaka nóbulimi mu Bwakabaka bwa Buganda Oweek Mariam Mayanja agambye nti nga Buganda eyita mu nkola ya Bulungi Bwansi bingi ebitukiddwako.\nCUE IN Mayanja Bulungibwansi\nMukiseera kino abagenyi abayite batandise okutuuka mu Lubiri e Mengo, nga olwekirwadde ki COVID 19, gyakwetabwako abantu basaamusaamu.\nEmikolo ggyona gyakuwerezebwa buterevu ku Radio eno 88.8 neku Terefayina, okusobozesa abantu ba Beene bonna okugoberera buterevu ebigenda maaso.\nCheptegei breaks 10,000m World record


Bukedde Online - Abalimi bettanidde okugula enkumbi ekozesa amafuta\nAbalimi bettanidde okugula enkumbi ekozesa amafuta\nEnsigo z'oba weekwata okusimba mu sizoni eno\nABANTU ab’enjawulo batandise okusasula ssente okusobola okwefunira ku kakumbi akakozesa amafuta ne kanguya okulima n’okukoola ebirime eby’enjawulo.\nOmukozi ku ffaamu ya Kabushenga ng’alimisa akakumbi akakolera ku mafuta.\nAkakumbi kano kaasooka kuleetebwa akulira Vision Group efulumya ne Bukedde, Robert Kabushenga abantu ne bakaagala n’abawa omukisa nabo okukatumya era ng’agenda kukalagiriza China eri abo abanaaba basasudde.\nBuli kuuma ka 1,100,000/- ng’osobola okutumya akakoola n’okulima, akakabala oba akasaawa oba bwonsatule okusinziira ku busobozi bwo.\nSsente zonna zaakusasulwa mu bbanka ku akawunti za Vision Group okuli 8705610690400 mu mannya ga NEW VISION PRINTING & PUBLISHING COMPANY mu bbanka ya STANDARD CHARTERED BANK-UGANDA, ng’eno akawunti ya doola.\nEndala nnamba 0105610690400 mu mannya ga NEW VISION PRINTING & PUBLISHING COMPANY, bbanka ya STANDARD CHARTERED BANK-UGANDA eno egendako ssente za Uganda.\nOsobola okukozesa bbanka ya STANBIC BANK ku akawunti ya 9030005950421, mu mannya ga NEW VISION PRINTING & PUBLISHING COMPANY egendako ssente za Uganda.\nBbanka y’emu n’amannya ga akawunti ge gamu osobola okuteeka doola ku akawunti nnamba 9030008169453.\nOba okuziteeka ku akawunti 9030008614988 mu STANBIC BANK okwo kugendako Euro.\nOyinza n’okuziteeka mu bbanka ya KCB BANK UGANDA LTD\nakawunti nnamba 2201866724\nmu mannya ga NEW VISION PRINTING & PUBLISHING COMPANY, kugenda ssente za Kenya.\nakawunti nnamba 2201866716\nmu mannya ga NEW VISION PRINTING & PUBLISHING COMPANY kugendako ssente za Uganda.\nOba KCB BANK UGANDA LTD, ku akawunti nnamba 2201867879, mu mannya ga NEW VISION PRINTING & PUBLISHING COMPANY kugendako doola.\nBw’omala okusasula ku emu ku ezo akawunti, akakonge ke bakuwadde mu bbanka kaleete awatuukirwa abagenyi ku ofiisi za Vision Group ku luguudo lwa Jinja mu Industrial Area bajja kuwandiika amannya go n’ekika ky’akuuma k’oyagala.\nOkulima mu kifo ng’osoose kusaawa, kirungi okusooka okuggyamu ebisubi okwanguyiza enkumbi yaako okutambula ne kalima nga kanguya.\nKangu kaakuyiga, omuntu ne bw’aba nga teyasoma kugenda wala asobola okukayigira mu lunaku lumu n’atandika okukakozesa.\nKasobola okulima yiika olunaku nga kakozesezza liita ezitasukka 4.\nBw’oba okakozesa, okaweeka ku mugongo, n’onyiga omuliro nga otambula bwe kalima.\nEBIKWATA KU KUUMA KANO\nKakozesa mafuta ga petulooli nga bw’okatabulira ne woyiro, 25 ku 100 woyiro ate 75 mafuta bwe kaba kakola.\nKalima muddo nga gukyali muto, bw’ogulinda okukula gukukaluubiriza.\nKasobola okukoola ebirime eby’enjawulo n’okulima mu bifo awatali birime.\nMu kulima tekakozesa maanyi ga muntu, wabula omuliro okugaliko gwe gukayamba ku katambuza nga kagenda mu maaso.\nOkumanya ebisingawo kuba 0782006608.\nGavumenti evudde mu by'okukunya Sipiika ku nfa ya Nebanda\nNEBANDA: Abaagala palamenti eteese ku nfa ye bawezezza emikono egyetaagisa.\nSipiika Kadaga agaanyi okuyita palamenti okuteesa ku bya Nebanda


Bukedde Online - Omulangira Kasimu Nakibinge akubirizza abasiraamu okukuuma ebyabwe\nAb'eefudde aba boda boda babbye omusaabaze...\nBayungudde abaserikale 1,650 okukuuma ebigezo...\nJJAJJA w'obusiraamu mu ggwanga Al Haaji Dr.Kassim Nakibinge asabye abasiraamu okukuuma ebintu byabwe ssaako okuddaabiriza ebyo bye baba babalekedde kiyambe n'abalala okusobola okubisangawo .\nBino omulangira Nakibinge yabyogeredde Mende mu Wakiso ku Lwokutaano bwe yabadde aggulawo omuzikiti ogwabbulwamu ssekabaka Kalema ogwa ssekabaka Nuhu Kalema Memorial Mosque.\nOmulangira Nakibinge era asabye abantu okulowooza ennyo ku nsonga z'ebyobufuzi nga tebannasalawo nga wano yebazizza nnyo omubaka wa Busiro East mu palamenti, Medard Sseggona olw'okuvaayo nateegeza abalonzi be nga bwatawagira kukyusa mu ssemateeka wa ggwanga alagira okukyusa emyaka ku besimbawo ku bukulembeze bwe ggwanga nasaba abalonzi okumwongera akalulu mu mwaka gwa 2021.\nYe loodi mmeeya wa Kampala Erias Lukwago yennyamidde olw'abo abavuddeyo ne bakyusa ssemateeka kye yagambye nti kino kigenda kukomyawo okuyiwa omusaayi mu ggwanga.\n"nze ntunulira ebintu ebiri mu ggwanga ne nneewunya kuba bwovaayo noyonoona ssente nti ogula pen za mitwalo 35 ate nomala nogabira ababaka ssente mbu bakyuse mu ssemateeka kiraga nti eggwanga ligenda kuddayo emabega gye lyava. " Lukwago bwe yategezezza.\nSsentebe wa disitulikiti ye Wakiso, Matia Lwanga Bwanika asabye gavumenti okukomya okusasanya ssente mu bintu ebitaliimu wabula eziteeke mu bintu ebiyamba eggwanga.\n"nze nsoberwa bw'okwata ssente n'oziwa ababaka bazitwale mu bitundu byabwe okubebuzaako ku kya ssemateeka ate nga amalwaliro temuli ddagala, amasomero tegalina bikozesebwa ate nga n'abantu mu byalo babonabona n'ekizibu ky'amazzi era nsaba gavumenti yekube mu mutima erowooze ku bantu kuba enteekateeka y'okukyusa ssemateeka ffe tetugiwagira" Bwanika bwe yategezezza.\nKu mukolo guno omubaka wa Busiro East mu palamenti, Medard Lubega Sseggona yasabye abalonzi be obutetantala kuwagira kukyusa mu ssemateeka akyusa akawayiro 102b kuba omuntu emyaka gye bwe giba giweddeyo alina okuvaawo n'abalala ne bakulembera.\nOmukolo gw'okuggulawo omuzikiti guno gwaakulemeddwamu omulangira Kassim Nakibinge ng'ali wamu ne supreme mufti wa Uganda sheik Kasule Ndirangwa.


Bukedde Online - Obutamanya Kompyuta kulemesezza abakulembeze okulangirira eby'obuggagga bwabwe - Lokodo\nObutamanya Kompyuta kulemesezza abakulembeze okulangirira eby'obuggagga bwabwe - Lokodo\nAbasuubuzi bawanjagidde Kanso ku kaabuyonjo...\nNawangwe atabaganye ne gwe yayimiriza ku...\nMINISITA w’okukwasisa empisa Faaza Simon Lokodo agambye nti abantu abali mu bifo by’obukulembeze n’abakozi ba gavumenti obutamanya kukozesa kompyuta kye kibalemesezza okulangirira eby’obuggagga bwabwe.\nEtteeka liragira abali mu bifo by’obukulembeze mu gavumenti okulangirira eby’obuggagga bwaabwe eri kaliisoliiso wa gavumenti buli mwaka, kyokka Lokodo agamba nti obutamanya kukozesa kompyuta kireese akabaate.\n‘’Abakulembeze abamu tebalina e mail ezeetagisa okukozesa okulangirira eby’obugagga bwabwe eri kaliisoliiso wa gavumenti Lokodo’’ bwe yagambye.\nYagambye nti amateeka amapya ku kulangirira eby’obuggagga geetagisa abakikola okulaga endaga muntu yabwe,n’ennamba kwe basasulira omusolo (TIN). Lokodo bino yabyogedde ali mu disitulikiti y’e Mororo ng’atongoza enkola y’abakozi ba gavumenti n’abali mu bifo by’obukulembeze okulangirira eby’obuggagga bwabwe eri Kaliisoliiso wa gavumenti nga beeyambisa kompyuta. Era yakubiriza abakulembeze okuyiga kompyuta.\nYagambye nti ofiisi ya Kaliisoliiso wa gavumenti etandise kawefube w’okulaba ng’ebifo omubeera kompyuta bibunyisibwa mu byalo. Lokodo yakubirizza abali mu bifo by’obukulembeze okulangirira eby’obuggagga bwabwe ka bibe mu mannya gaabwe, g’abalala oba g’amakkampuni gaabwe.\nYalabudde nti okulangirira eby’obuggagga okw’obulimba kirina ebibonerezo. Yasabye abantu okulwanyisa obuli bw’enguzi n’okukozesa obubi ebintu bya gavumenti.\nOmumyuka w’akulira ofiisi ya kaliisoliiso wa gavumenti, George Bamugemereire, yagambye nti pulojekiti za gavumenti abantu balemwa okuzifunamu olw’okuba abakulembeze balemererwa okuzirondoola.\nAbantu bagenda kutandika okusasulira okukozesa enguudo, abazookerako ebipiira bakusibwa mwaka.\nPalamenti ya Africa esiimye Uganda ku kulabirira ababundabunda\nAba LDU babaloopye lwa kusabiriza bantu ssente\nAbakazi abakola bizinensi entono Gavt. ebawadde obuwumbi 53\nBaagala Gav't ereeta etteeka erikaka balooya okuwolereza abanaku ku bwereere


Bukedde Online - Abakolera ku bizimbe baagala Museveni abataase\nMaama wa Muhangi atunuulidde Gavt. okukuuma ebizimbe bya mutabani we\nTukuyigiddeko bingi ng'oweereza mu kkanisa\nABASUUBUZI abakolera ku bizimbe ebikaayanirwa balinze kiddako oluvannyuma lwa Muhangi abadde yabyeddiza okuziikibwa.\nEmbeera eri ku bizimbe ekya Horizone ne Bazanya n’Engo mu kiseera kino.\nBagamba nti aba famire baabategeeza nti balinde okuziika kuggwe ate n'oludda lwa Drake Lubega ne Mansoor Matovu Yanga nalwo ne lubategeeza nti basooke bakungubagire musuubuzi munnaabwe Charles Muhangi nga bwe balinda ekinaatuukibwako.\nMuhangi abadde yeddiza ebizimbe ebibiri Qualicell Bus Terminal kye yabadde atuumye Horizon City ne Nabukeera kye yabadde yatuumye Bazannya n'Engo kyokka Drake ne Yanga ne bakiwakanya era okusika omuguwa kwavaako abagagga okuggala akeedi zaabwe endala, emirimu ne gisannyalala mu kibuga okumala olunaku lulamba.\nAbasuubuzi basabye Pulezidenti Museveni eyali asuubizza okugonjoola ensonga mu bwangu bwe yasisinkana abagagga bonna abakaayana omwezi oguwedde.\nBaasabye Pulezidenti ayambe okusalawo eggoye kubanga abasuubuzi boolekedde okufiirizibwa kubanga abamu kati basasula emirundi ebiri okwewala okugwa mu buzibu ng'omugagga gwe babadde batasasula y'awangudde olutalo.\nFarouk Ssentamu omusuubuzi w'engoye ku Horizon City (ekyali ekya Drake Lubega) yategeezezza nti November abasuubuzi abamu baamuwa Muhangi ate December ne bamuwa Drake nga basuubira nti December w'anaatuukira nga Drake amaze okweddiza ekizimbe kyokka ate waliwo abamu ng'emyezi gyombi baagiwa Muhangi era kati batambulira mu zzaala.\nAbbey Kiwanuka omusuubuzi we ng'atto yategeezezza nti akaseera katono Muhangi k'abaddi amaze nga ye Landiroodi waabwe babadde batandise okulaba enkyukakyuka ey'omuggundu.\nYagambye nti abadde musajja awuliriza era omuntu gwasobola okuteeseganya naye okwawukanako n'abagagga abalala.\nAbasuubuzi b'oku Horizon eyali Nabukera bo baategeezezza nti beetegefu okukolagana n'omuntu yenna famire ya Muhangi gw'enaabalaga wabula baalabudde nti bwe wanaabawo omuntu yenna abataataagaanya baakwekubira omulanga mu kkooti singa Gavumenti enaalemwa okubayamba.\nBaagambye nti Pulezidenti ky'anaaba asazeewo kye bagenda okusinga okwesiga kubanga kijja kuba kya nkomeredde kubanga emyaka 14 kkooti zibadde ziremeddwa okusalawo eggoye.\nHajji Muhammad Katanyoleka ssentebe w'ekibiina ekigatta abapangisa ekya Uganda Tenants Needy and Squatters' Association Ltd (UTENSA), yategeezezza nti ku Lwomukaaga baawandiikidde abapangisa ku bizimbe bino nga babalagira okuyimiriza okusasula ssente z'okwewandiisa n'ezoobupangisa okutuusa nga Gavumenti evuddeyo n'ebalaga omuntu omutuufu gwe balina okusasula.\nYagambye nti okusalawo baakukoze nga basinziira ku bbaluwa eyawandiikibwa omukungu mu ofiisi ya ssaabawolereza wa Gavumenti eyawandiikibwa nga November 6, 2018 ng'esazaamu ekiragiro ekyasooka ekyawa Muhangi ebizimbe bino.\nOmugagga Charles Muhangi\nOmuyizi atabuse omutwe ng'akola ebibuuzo\nBannakatemba baloopedde Kadaga ensonga zaabwe\nAbaatemudde afande Kaweesi baatulaalise - Gen. Kayihura\nMunnamagye agobye mukazi we n'amuggyako eby'obugagga bye bakoze bonna!\nEnfa y'omukungu wa UN etabudde famire nnamwandu n'abaana ne babakasukira ebintu wabweru


Bukedde Online - BP Wilberforce Kityo Luwalira agguddewo ekkanisa ya St Luke e Bweyogerere\nBP Wilberforce Kityo Luwalira agguddewo ekkanisa ya St Luke e Bweyogerere\nAbazira kisa badduukiridde omulwadde Buked...\nBishop Luwalira ng'aggulawo ekkanisa ya St Lukka Bweyogerere\nOMULABIRIZI we Namirembe Rt Rev Wilberforce Kityo Luwalira asabya abakulisitaayo obutabaga mateeka ku baweereza abapya ababa babawererezeddwa okubawereza kiyambe emirimu gye kkanisa okutambula obulungi.\nBp Luwalira ategeezezza nti abakulisitaayo bangi bwe bafuna omuweereza omupya bakitwalan nti be bamutegeerera olw’okuba yabasanze mu kifo ekintu ekireeta entalo wakati mu kkanisa.\nBino Bp Luwalira abyogeredde ku kkanisa y’obusumba bwe Bweyogerere mu bulabirizi bwe Namirembe eya St Luke bw'a abadde aggulawo ekkanisa y’obusumba ezimbiddwa abakulisitaayo mu busumba buno.\nYayongedde n'asaba abantu okukomya okubba ettaka lya bannaabwe nga bakozesa olukujjukujju ekintu ekirese abamu mu kubona bona ssaako abamu okuttibwa abo ababa bababbako ettaka.\nMu kusaba kwe kumu ,Bp Luwalira yasabye abagalana okukomya obwenzi kuba kino nakyo kireese ebizibu bingi mu maka omuli n’okufuna endwadde ez’enjawulo nga ziretebwa abagalana mu maka.\nAsembyeyo ng’akutira abakulisitaayo okufaayo okutukuza obufumbo bwabwe kibayambe okubeera abatukuvu mu mpisa zonna ssaako okubeera mu bufumbo obwa weebwa omukisa okuva ewa katonda.\nYe abadde akulira omulimu gw’okuzimba ekkanisa Tom Ssenfuma Kakaba yategeezezza nti omulimu guno ogw’okugaziya baagutandika mu 2007 era nga baakozesezza obukadde 450 era ng’eno etuuza abantu abasoba mu 500.\nMu kusaba kuno omusumba we Bweyogerere Rev Muyinda yebazizza nnyo katonda olw’omwana we okumaliriza emisomo gye mu bya mawulire ku ttendekero lya Uganda Chrisitian Univeristy ssaako okwebaza katonda olw’emyaka 25 gyamaze mu bufumbo ne mukayala we Annet Muyinda.\nOkusaba kuno kwatandise ku ssaawa nnya ez’okumakya nga Bp Luwalira yeyakulembedde emikolo gy’okugiggulawo oluvannyuma okusaba ne kutandika.\nOluvannyuma lw’okusaba ,Bp Luwalira yasimbye ejjinja ku kkanisa eno oluvannyuma nasala keeki eyaawereddwayo abakulisitaayo okwebaza okuzimba ekkanisa.\nEyatamyeeko mukazi we omukono n'adduka asudde muganda we mu buzibu\nOmwana omulala afiiridde mu mugga


Bukedde Online - Embwa zitaamye zirumye omwana omulala e Lugazi\nAmerika egyeeyo emmeeri lubbira okwetegeke...\nEMBWA ezirudde nga zeeraliikiriza abatuuze b’e Lugazi zivumbikkiriza omwana ow’emyaka 10 ng’ava mu Klezia ne zimuluma okutuusa bwe zimusse.\nKizza ( ku ddyo) ng’ali ne bafaaza mu Mmisa.\nBanne bwe baabadde baakubye enduulu, abatuuze ne bazigoba ne zidduukira mu nsiko kyokka nga zimaze okumutta.\nKino si kye kitundu ekisoose okulumbibwa embwa nga zaasooka kulumba Masaka ne ziruma abaana babiri abaali bagenda okusoma nga bakyajjanjabirwa mu ddwaaliro e Masaka. E Mayuge zaaluma abaana munaana nga nabo bakyali mu ddwaaliro.\nEyafudde ye Arthur Kizza, mutabani wa Justine Nabawanuka ow’e Nakazadde mu Lugazi Central nga kitaawe ye Ssaalongo Gerald Kanyiri ow’e Kikawuula mu disitulikiti y’e Buikwe Kizza abadde amanyiddwa mu Klezia y’e Lugazi olw’obutasubwa Mmisa.\nYalwala omusujja ng’akuze ne gumugaana okwogera ng’abadde atandise okuddamu okwogera.\nNabawanuka, maama wa Kizza ( ku kkono) ng’akaabira omwana we.\nAbakristu e Lugazi babadde bamumanyi kuba abadde bw’abeera mu Mmisa atuula kumpi ne bafaaza nga bwe yazzeemu okwogera ebiseera ebisinga abadde abimala ng’ayimba ennyimba z’eddiini.\nFr. Ignatius Kibowa, Bwanamukulu wa Lugazi bwe yali ajaguza emyaka 25 mu busasodooti Kizza yatuula ku Wolotaali Faaza Kibowa ayogedde kumugenzi ng’omwana abadde omulungi eri Klezia era nti baakulwawo nga bamujjukira kuba bagenda okuggulawo Klezia buli ku makya bamusanga ku mulyango ng’alinze Mmisa okutandika.\nOmugenzi embwa zaamusse kawungeezi k’olunaku Lwokusatu.\n`Nabawanuka, maama w’omugenzi yagambye nti enkuba yabadde etonnya n’alemererwa okuzuukuka kyokka olwakedde n’adduka okugenda mu Mmisa nga yagenze okuddamu okumuwuliza nga bamugamba nti embwa zimulumye n’afa.\nJoweria Nakaye, muliraanwa wa Nabawanuka yagambye nti yawulidde enduulu n’adduka okulaba ekiguddewo n’asanga embwa nnyingi nga zisika omwana era abavubuka be bazze ne bazigoba kyokka nga zimaze okumutta.\nAbatuuze baakutte emiggo n’amayinja ne batandika okuyiga embwa kyokka ne zibabula.\nBaagambye nti baludde nga bategeeza abakulembeze baabwe ku mbwa ezibatigomya kyokka ne batabaako kye bakola. Meeya wa Lugazi Munisipaali, Deo Tumwesigye Mbabazi alabudde abalina embwa nga tebazirabirira nti zaakuttibwa.\nMunnayuganda asubiddwa okukulira Ekkanisa y''Ensi yonna\nEBYAFFE: Mmengo ekwasiddwa ebyapa by''ettaka 213\nObwassentebe mbukuumye na kulunda nkoko